Psychika a pot: Prečo je potenie zo stresu iné?

Sami ste si už možno na sebe všimli, že sa pot po fyzicky náročnej aktivite líši od emocionálneho.

Na potení nie je nič neobvyklé. Ide o telesnú funkciu, ktorá je každému prirodzená. Niekto sa potí viac, niekto menej. Dobre známy je aj zápach potu. Každý človek je však iný, rovnako aj jeho pot. Sami na sebe môžete pri potení spozorovať určité zmeny. Po fyzickej aktivite, vo fitness centre alebo po behu či náročnom dni plnom chodenia po meste alebo počas horúcich dní pot nie je žiadnym prekvapením. Kvapôčky potu sa na pokožke objavia aj pri zvýšenej psychickej záťaži. „Emocionálny“ pot sa však správa inak a často aj zapácha inak, dokonca niekedy horšie ako normálny termoregulačný pot. Odkiaľ však pochádza „emocionálne“ potenie a do akej miery je naše telo podriadené psychike? Je veľký rozdiel medzi termoregulačným a emocionálnym potením. Úlohou toho prvého je ochrániť telo pred prehriatím. Vylúčený pot vyvolá chladiaci efekt nielen na koži, ale aj na krvných zakončeniach prechádzajúcich tesne pod ňou. Vďaka tomu dôjde k ochladeniu krvi a tiež orgánov, do ktorých krv prúdi. „Naopak, k emocionálnemu poteniu dochádza v dôsledku psychického tlaku, trémy, strachu, bolesti, ale aj radosti. Na tieto podnety reaguje predovšetkým oblasť podpazušia, dlaní a chodidiel, kde sa pot objaví vo zvýšenej miere. Okrem toho sa aktivujú i malé potné žľazy na čele, dekolte a na chrbte,“ vysvetľuje dermatologička Lucia Jarešová. Vegetatívny nervový systém reguluje životné funkcie, ktoré nepodliehajú vôli človeka. Okrem dýchania, trávenia alebo látkovej premeny, ovplyvňuje aj potenie. Môžeme sa snažiť akokoľvek, silou vôle potenie nezastavíme. Pri emocionálnom potení hrajú dôležitú úlohu dve hlavné zložky vegetatívneho systému - sympatikus a parasympatikus. Na to, aby sme unikli zo stresovej situácie, potrebujeme mať vo svaloch viac krvi. Reakciou tela je preto zvýšená srdcová frekvencia a aktivácia sympatika, s ktorým začnú vo vyššej miere pracovať aj potné žľazy. Ak vás napríklad stresuje prezentácia pred väčšou skupinou ľudí, kvapôčky potu sú len prirodzenou reakciou na „nebezpečenstvo“, v ktorom ste sa ocitli. Podľa Medzinárodnej spoločnosti hyperhidrózy trpí zvýšenou mierou potenia päť percent svetovej populácie. V prípade, že vytvorený pot presiahne mieru potrebnú na udržanie telesnej rovnováhy, hovoríme o ochorení hyperhidróza. Hyperhidróza môže mať rôzne príčiny. Okrem zdravotných problémov sú to práve emócie. Človek sa nielenže nadmerne potí, ale často sa aj obáva, že si jeho problému všimne okolie a dostáva sa tak do nepohodlného začarovaného kruhu. Ak strach z nadmerného potenia človeka ovládne natoľko, že sa začne vyhýbať spoločenským aktivitám, je na čase vyhľadať pomoc psychológa. Naopak, ak za zvýšenou tvorbou potu nie je žiadne ochorenie, samotné prejavy potenia je možné zmierniť bez lekárskej pomoci. Základom by malo byť dodržovanie hygienických zásad, výber oblečenia z priedušných materiálov a používanie vhodných antiperspirantov.


Pozrite si kolíziu, ktorá zapríčinila koniec Petra Sagana na Tour de France

4. etapa

Ospravedlnil sa

Sagana vylúčili

Video z kolízie

Reakcie osobností

Reakcia Armstronga

Reakcia Svoradu

Cavendish skončil

Protest Bory

Cavendishove kolízie

Iné vylúčenia

Definitívny koniec

Rozhovor s rozhodcom

Lakeť sa nestal

Komentár

No Sagan, no Tour

Reakcia Cavendisha

Slovenský cyklista bol vylúčený z Tour de France.

BRATISLAVA. Slovenského cyklistu Petra Sagana vylúčili z tohtoročnej Tour de France. Jury ho diskvalifikovala za vrazenie do Brita Marka Cavendisha v závere utorkovej 4. etapy. Informovala o tom agentúra AP. Jazdec tímu Bora-Hansgrohe v záverečnom špurte vystrčil lakeť, zasiahol vedľa neho šprintujúceho Cavendisha, ktorý vletel do ochrannej bariéry. Následne cez neho prepadli ďalší jazdci.


Na festivale v Dúbravke sa predstavia súbory, vystúpenia budú aj medzi panelákmi

O kultúrny zážitok postará 121 účinkujúcich.

BRATISLAVA. Pod názvom Dúbravský festival seniorských súborov sa v bratislavskej Dúbravke uskutoční druhý ročník speváckeho podujatia. Program s voľným vstupom sa začne v sobotu 15. júla o 14. h v Dome kultúry Dúbravka, kde sa predstavia súbory zo širšieho okolia. "Celkovo sa o kultúrny zážitok postará 121 účinkujúcich, ktorí zaspievajú pre nich charakteristické piesne. Na pódiu sa vystrieda sedem súborov: domáca Dúbravanka, Senioranka z Karlovej vsi, OZ Susedy z Vrakune, Račan, Enem tak z Lozorna, Stromovka z Kramárov a Rosica z Devínskej Novej Vsi," informuje Lucia Marcinatová z tlačového oddelenia Miestneho úradu Dúbravka. Festival je v programe Kultúrneho leta v Dúbravke, ktoré bude opäť pokračovať pravidelnými podujatiami v sídliskovom Amfiteátri na Valachovej pri Dune. Na stredajších popoludňajších a podvečerných vystúpeniach sa na javisku medzi panelákmi vystriedajú rôzni účinkujúci v programoch pre deti a dospelých. Okrem iných zahrá hudba Ministerstva vnútra SR aj country či rockové skupiny.


Danko na prezidenta kandidovať nebude, vo voľbách by chcel ženu

Meno kandidáta SNS by sa verejnosť mala dozvedieť na jeseň.

PREŠOV. Šéf parlamentu Andrej Danko (SNS) nebude kandidovať za prezidenta SR. Do volieb by chcel postaviť ženu. Meno kandidáta by sa verejnosť mala dozvedieť na jeseň. Danko to uviedol po XXV. Slávnostnom sneme Slovenskej národnej strany (SNS) v Prešove. "Budem robiť všetko pre to, aby to bola kandidátka, aby to bola jedna z našich žien. Nechcite dnes odo mňa meno, lebo viem, čo by ju čakalo. Som však presvedčený, že SNS musí mať svojho kandidáta. Ja sa cítim na túto funkciu mladý a potrebujem ešte trošku viac zabojovať so SNS, ako s ňou ďalej," vysvetlil. Poznamenal, že v komunálnych voľbách dá strana voľnú ruku všetkým štruktúram v okrese. Súčasťou snemu bol aj krst druhej časti publikácie o dejinách SNS. Odovzdali na ňom tiež najvyššie stranícke vyznamenanie Rad Martina Rázusa spisovateľovi, politikovi a diplomatovi Antonovi Hykischovi. Členovia strany na sneme schválili i účtovnú závierku, hodnotili aj predchádzajúce obdobie pôsobenia SNS. Danko nepoprel, že strana mala v minulosti problémy a bola vykradnutá. "Vyprosím si od kohokoľvek, aby počas môjho predsedovania spochybňoval financovanie SNS," poznamenal. Na sneme hovorili aj o nefunkčnosti politických strán. Podľa predsedu národniarov nie každá, ktorá je v parlamente, má svoje štruktúry. "Slovensko trpí politickou krízou, náš štát trpí tým, že si niektorí z politiky urobili rodinný či súkromný biznis," doplnil. Uviedol, že každoročný snem je garanciou zdravej strany. "Mám jeden cieľ. Byť úspešný so SNS, najmä v parlamentných voľbách 2020, pokúsiť sa mať väčšiu moc a vedieť realizovať systémové zmeny v spoločnosti," poznamenal Danko. "Chceli sme dať odkaz, že ak sa chce Slovensko meniť, ak sa chce vyvíjať, musí prejsť reformou a zmenou, akou prešla SNS," spomenul. Podľa neho aj tým, že vyhnala všetkých, ktorí robili zle, kradli "a tak sa musí urobiť poriadok aj na Slovensku". Predseda národniarov podotkol, že SNS má predstavu o riadení štátu. Slovenská národná strana má podľa jeho ďalších slov v súčasnosti približne 7000 členov, na sobotňajšom sneme ich bolo takmer 250.


Krach najstaršej cestovky na svete zasiahol státisíce dovolenkárov
Krach Thomas Cook
 Slováci v zahraničí
 Čo ju pochovalo
 Obavy v Grécku
 Presun klientov
 Vysoké odmeny vedenia
 Uviazli aj Slováci

LONDÝN. Britská cestovná kancelária Thomas Cook končí. Posledné snahy o získanie peňazí na záchranu spoločnosti boli neúspešné. Británia preto spustila veľkú akciu na dovoz desaťtisícov dovolenkárov domov. Snahy o záchranu turistického koncernu Thomas Cook stroskotali. Už bol aj podaný návrh na konkurzné konanie, uviedol koncern v pondelok ráno na svojej stránke. Činnosť spoločnosti v Británii bola zastavená s okamžitou platnosťou. "Najväčšia operácia navrátenia v dejinách Veľkej Británia v časoch mieru sa spustila. Každého dopravíme domov." Šéf Peter Fankhauser označil pondelok za "smutný deň" pre koncern a vyjadril poľutovanie nad stroskotaním rokovaní. Najstaršia cestovná kancelária na svete, ktorej patrí napríklad značka Neckermann-Reisen alebo aerolínie Condor, ešte do nedele večera rokovala s investormi o dodatočnom financovaní vo výške 200 miliónov GBP (226,7 milióna eur) na dokončenie plánu reštrukturalizácie a záchranu spoločnosti. Britský minister zahraničných vecí Dominic Raab už v nedeľu prisľúbil pomoc znepokojeným dovolenkárom. Vláda je pripravená doviezť ich naspäť do Británie. Podľa BBC britský úrad pre civilné letectvo CAA už v nedeľu pripravil viacero lietadiel. Dovoz približne 150-tisíc dovolenkárov z rôznych krajín bude najväčšou podobnou civilnou akciou vôbec. V noci už odleteli prvé lietadlá, aby doviezli britských dovolenkárov domov. "Najväčšia operácia navrátenia v dejinách Veľkej Británia v časoch mieru sa spustila. Každého dopravíme domov. Je to veľká úloha, určite budú aj nejaké meškania, ale nepretržite pracujeme, aby sme urobili všetko, čo môžeme," uviedol v noci na pondelok britský minister dopravy Grant Shapps na Twitteri. Koncern Thomas Cook sa v posledných rokoch dostal viackrát do problémov. Už v roku 2012 ho zachraňovalo niekoľko bánk po veľkých odpisoch týkajúcich sa britských operácií a IT systémov. Aj preto má firma miliardové dlhy. Teraz situáciu ešte zhoršila cenová vojna v oblasti zájazdov a leteniek, rovnako ako neistota týkajúca sa brexitu. Krach britskej cestovky šokoval grécky turistický sektor. "To je zemetrasenie so silou 7 a cunami ešte len príde," povedal v pondelok šéf krétskeho turistického zväzu Michalis Vlatakis pre grécke médiá. Na Kréte malo približne 70 percent všetkých firiem podnikajúcich v oblasti cestovného ruchu kontrakty s koncernom Thomas Cook. Len v tomto roku dopravila spoločnosť Thomas Cook na Krétu 400-tisíc návštevníkov. "V súčasnosti je ich tu ešte asi 20-tisíc," uviedol Vlatakis. Teraz je podľa neho potrebné sa o nich čo najlepšie postarať, aby aj v budúcnosti zostali verní Kréte. Dodal, že krach koncernu bude mať trvalý vplyv na cestovný ruch v Grécku. Kolaps cestovky Thomas Cook znepokojil aj Turecko. Krach znamená, že počet turistov, ktorí ročne cestujú do Turecka, sa môže znížiť o 600-tisíc až 700-tisíc, uviedol šéf federácie tureckých hotelierov Osman Ayik. Dodal, že firma dlhuje 100-tisíc až 200-tisíc GBP (113 340 až 226 680 eur) niekoľkým malým hotelom, ktorým môže jej krach spôsobiť problémy. Britských turistov z hotela Orangers v tuniskom letovisku Hammamet odmietla v sobotu večer pustiť von tamojšia ochranka zo strachu, že od Thomasa Cooka nedostane zaplatené. Tuniská vláda incident neskôr označila za nedorozumenie a uviedla, že klienti svoje plánované lety stihli. Nemecký letecký prepravca Condor napriek krachu britskej materskej spoločnosti Thomas Cook pokračuje v prevádzke. Oznámila to v pondelok firma Condor, ktorá prevádzkuje zhruba štyri desiatky lietadiel. Zároveň uviedla, že požiadala nemeckú vládu o preklenovací úver. Nemecké ministerstvo hospodárstva podľa agentúry Reuters prijatie žiadosti potvrdilo a dodalo, že ju skúma. Odmietlo sa vyjadriť k veľkosti prípadnej pôžičky. Nemecké dcérske cestovné kancelárie, ku ktorým patria napríklad Neckermann Reisen, Bucher Last Minute, Öger Tours či Air Marin, zastavili všetok predaj zájazdov, napísala DPA. Podľa nemeckej divízie Thomas Cook GmbH nemožno zaručiť uskutočnenie zájazdov s pondelkovým a utorkovým termínom odjazdu.


Macedónsko sa stane ďalším členom NATO

Začína sa proces ratifikácie protokolu parlamentmi členských štátov NATO.

BRUSEL. Veľvyslanci členských krajín Severoatlantickej aliancie podpísali v stredu v Bruseli protokol o pristúpení Macedónska. Po podpise sa začne proces ratifikácie protokolu parlamentmi všetkých členských štátov NATO, ktorý môže trvať až 1,5 roka. Informovala o tom macedónska televízna stanica Televizija 24. Slávnostný akt podpísania protokolu sa uskutočnil v sídle NATO v Bruseli za prítomnosti macedónskeho ministra zahraničných vecí Nikolu Dimitrova a generálneho tajomníka Aliancie Jensa Stoltenberga. Táto bývalá juhoslovanská republika sa po ratifikácii dokumentu jednotlivými krajinami bude môcť stať 30. členom NATO, a to zrejme už pod novým názvom Republika Severné Macedónsko. Vstupu Macedónska do NATO a prípadne aj Európskej únie bránil dlhoročný spor so susedným Gréckom, ktorý sa poradilo vyriešiť v uplynulých mesiacoch. Po podpísaní prístupového protokolu sa bude Macedónsko môcť zúčastňovať na aktivitách NATO ako pozvaná krajina. Proces prijímania nového člena sa následne presunie do metropol 29 spojeneckých štátov, kde musí byť protokol ratifikovaný na základe príslušných národných postupov. Keď bude schvaľovací proces uzavretý, krajina sa stane plnoprávnym členom NATO. Ako dlho to potrvá, bude závisieť od toho, koľko času si vyžiadajú národné ratifikačné procedúry. Symbolicky prvou krajinou, ktorá prístupový protokol Macedónska ratifikuje, by sa mohlo stať práve Grécko, ktoré by tak podľa správ médií mohlo urobiť už do 8. februára. Celý ratifikačný proces trvá obvykle asi rok. Ak by ho jednotlivé členské štáty urýchlili, mohlo by sa Macedónsko stať členom aliancie aj skôr _ podľa agentúry AP koncom roka 2019 alebo začiatkom roka 2020. Generálny tajomník NATO Jens Stoltenberg v stredu oznámil, že americký prezident Donald Trump sa stretne s ostatnými lídrami NATO v decembri na mimoriadnom summite v Londýne a pripomenú si 70. výročie vzniku Aliancie. Uviedol, že lídri sa budú na summite v Londýne venovať súčasným a budúcim bezpečnostným výzvam s cieľom zaručiť, že NATO sa aj naďalej bude adaptovať tak, aby takmer miliarda obyvateľov jeho členských krajín ostala v bezpečí. Stoltenberg zároveň poďakoval vláde Veľkej Británie ako hostiteľskej krajine summitu. Na Twitteri uviedol, že Londýn je "ideálnym dejiskom pre pripomenutie si 70 rokov transatlantickej vojenskej spolupráce, ako miesto prvého veliteľstva NATO v roku 1949". Presný termín decembrového summitu zatiaľ nie je známy, dodala agentúra AP.


Bartyová vedie rebríček WTA, Kužmová je na konci najlepšej päťdesiatky

ST. PETERSBURG. Austrálska tenistka Ashleigh Bartyová naďalej figuruje na čele svetového rebríčka WTA. Na konte má 6605 bodov a vedie pred Japonkou Naomi Osakovou (6257) a Češkou Karolínou Plíškovou (6055). Poradie v najlepšej desiatke sa nemenilo. Najlepšia slovenská singlistka Viktória Kužmová sa posunula zo 49. na 48. miesto. V najlepšej stovke figurujú aj Dominika Cibulková (64.) a Anna Karolína Schmiedlová (95.)


Zdrojom rozšírenia kontaminovaných vajec je zrejme Rumunsko

Belgický dodávateľ spoločnosti Chickfriend nakúpil látku na deratizáciu hydinových fariem z Rumunska.

BRUSEL. Dovedna 144 holandských hydinárskych fariem bolo koncom augusta zatvorených pre škandál s vajíčkami kontaminovanými pesticídom fipronil. Uviedol vo štvrtok holandský spravodajský server DutchNews.nl. V spojitosti s kauzou kontaminovaných slepačích vajec však bolo v krajine zatvorených celkovo až 281 firiem zameraných na výrobu vajec a hydinového mäsa. Po sérií kontrol sa totiž zistilo, že ich výrobky určené ľuďom obsahujú príliš veľa zakázaného pesticídu. Hovorca Európskej komisie vo štvrtok o tejto kauze hovoril pred členmi Výboru Európskeho parlamentu pre poľnohospodárskeho a upozornil, že vajcia kontaminované fipronilom sa doteraz objavili v 22 krajinách Európskej únie aj mimo nej. Ukrajina a Omán v súvislosti s týmto škandálom uložili zákaz dovozu vajec z Holandska, Nemecka, Francúzska a Belgicka. Podľa DutchNews.nl odhaľujú najnovšie zistenia, že používanie fipronilu ako látky na odstraňovanie vší, kliešťov a bĺch na hydinových farmách je oveľa rozšírenejšie než sa pôvodne zdalo. Kontroly v Taliansku napríklad zistili, že zásielka vajec z Rumunska obsahuje 1,2 miligramu fipronilu na kilogram, čo je doteraz najvyššia koncentrácia zakázanej látky aká bola kedy zistená. Právny limit je 0,72 miligramov fipronilu na kilogram. Kontamináciu v Holandsku má na svedomí spoločnosť Chickfriend, ktorej majitelia čelia trestnému stíhaniu. Holandská televízna stanica NOS v tejto súvislosti upozornila, že belgický dodávateľ spoločnosti Chickfriend nakúpil látku na deratizáciu hydinových fariem z Rumunska. "Zdá sa, že Rumunsko je zdrojom kontaminácie," povedala pre NOS Hennie de Haanová, zástupkyňa holandského odborového združenia chovateľov hydiny. Podľa jej slov je však šokujúce objaviť aj po piatich týždňoch od vypuknutia fipronilového škandálu, že sa táto látka používa v iných krajinách EÚ. Od vypuknutia škandálu v Holandsku a Belgicku koncom júla tohto roku systém rýchleho varovania EÚ zaznamenal správy aj o vajíčkach kontaminovaných fipronilom pôvodom z Talianska, Maďarska, Poľska, Nemecka a Rumunska.


Slovenská technická univerzita vstúpila do európskeho technologického inštitútu

BRATISLAVA. Slovenská technická univerzita v Bratislave (STU) sa stala sa členom Európskeho inštitútu pre inovácie a technológie v oblasti surovín a materiálov EIT Raw Materials. Podľa rektora STU Roberta Redhammera ide o uznanie kvality vzdelávania a výskumu univerzity prestížnou vedecko-inovačnou komunitou v oblasti materiálového výskumu. "Študenti a učitelia získavajú ďalšie možnosti zapájať sa do svetového výskumu v spolupráci s najdôležitejšími firmami a výskumnými inštitúciami v Európe. Získavajú prístup do ďalších medzinárodných projektov, i ďalšie možnosti absolvovať štúdium alebo jeho časť na prestížnych pracoviskách v zahraničí. Je to prijatie do európskeho elitného klubu technických univerzít," povedal Redhammer. Európsky inštitút pre inovácie a technológie (EIT) založila Európska komisia v roku 2008. Postupne vytvoril niekoľko centier pre vzdelávanie a inovácie zameraných na klímu, zdravotníctvo, informačné technológie a v roku 2014 aj na oblasť surovín a materiálov. Dôraz kladie na spojenie výskumu, vzdelávania a praxe - členmi sú vedecké inštitúcie, univerzity aj podniky. Členom ponúka možnosť zapojiť sa do výskumu na základe výziev, ale aj stáže či kratšie študijné aj doktorandské pobyty. EIT Raw Materials sa zameriava na suroviny a materiály v celom procese - od prieskumu a ťažby, cez spracovanie, recyklovanie, až po nahrádzanie nerastných surovín novými materiálmi získanými na základe výskumu v oblasti chémie.


Kravárik pochválil svojich zverencov napriek najhoršiemu umiestneniu v histórii

BRATISLAVA. Tréner slovenskej mužskej volejbalovej reprezentácie Andrej Kravárik sa pred európskym šampionátom vyjadril, že kľúčom k postupu do osemfinále budú úvodné dva zápasy proti Španielsku a Rakúsku. Tie jeho zverenci zvládli, oba vyhrali, no napriek tomu končia už v základnej skupine. Spomedzi 24 účastníkov obsadili konečné 19. miesto, čo je štatisticky najhoršie umiestnenie Slovenska na scéne ME. Napriek tomu Slováci svojimi výkonmi nesklamali, čo potvrdil aj reprezentačný kormidelník. "Je to veľká škoda, pretože chlapci predvádzali dobré výkony. Cieľ, ktorý sme si dali pred šampionátom, vyhrať prvé dva zápasy, sme splnili, ale v konečnom dôsledku to nestačilo. Škoda, že sa nám nepodarilo uchmatnúť nejaký bod v súbojoch so Srbskom, Belgickom a Nemeckom. Postup sme mali vo svojich rukách, napokon to nevyšlo," povedal v rozhovore pre Slovenskú volejbalovú federáciu (SVF) 48-ročný rodák z Piešťan. V tabuľke B-skupiny obsadili Slováci piate miesto so stratou jedného bodu na Španielov a dvoch na Nemcov. Práve vzájomný súboj Španielska a Nemecka mohol posunúť do osemfinále Slovákov, pomoc zo strany tímu okolo Györgyho Grozera však neprišla. Spomenutý nemecký hráč dokonca odohral iba prvý set a potom sa šetril na osemfinálový duel proti Holandsku. Nemci mali už pred zápasom isté tretie miesto, čo sa ukázalo aj na palubovke. "Nebolo sa na čo pozerať. Nemecký výkon nepresiahol 30% toho, čo môžu ukázať a podľa toho to aj dopadlo. Samozrejme, my sme sa na takýto vývoj turnaja nemali spoliehať," pokračoval Kravárik. Aj napriek skorému koncu na turnaji možno nájsť pozitívne aspekty na hre Slovákov. V každom zo setov proti Srbsku viedli a obhajcom bronzových medailí boli zdatným súperom. Proti Nemecku zase nevyužili v druhom sete päť setbalov, no najviac ich môže mrzieť úvodný duel so Španielmi. V ňom viedli 2:0 na sety a pokiaľ by vyhrali 3:0 alebo 3:1, postúpili by do osemfinálovej fázy. "Mrzí ma to kvôli chlapcom, ktorí na ME ukázali svoju silu. Priblížili sme sa európskemu volejbalu, čo nás musí posunúť dopredu," dodal Kravárik.


Austrian Airlines prepravili v prvom polroku 8,3 milióna cestujúcich

VIEDEŇ. V júli využilo služby leteckej spoločnosti Austrian Airlines (AUA) vyše 1,5 milióna cestujúcich. Spoločnosť ich medziročne prepravila o 5,7 percenta viac. V utorok o tom informovalo vedenie spoločnosti AUA, ktorá je dcérou nemeckej Lufthansy. Aerolínie zaznamenali o 6,8 percenta viac cestujúcich na vnútroeurópskych linkách. V júli sa počet letov zvýšil o 5,6 percenta na 13.491. V prvom polroku prepravili AUA 8,3 milióna cestujúcich. Medziročne ich bolo viac o 5,9 percenta. Rakúska letecká spoločnosť v prvom polroku uskutočnila 79.910 letov. Ich počet vzrástol v porovnaní s rovnakým obdobím vlaňajška o 3,7 percenta.


Meteorológovia varujú pred poľadovicou na strednom a východom Slovensku

Vozidlá nad 3,5 tony by mali mať pri prejazde cez horský priechod Zbojská snehové reťaze.

BRATISLAVA. Niektoré okresy stredného a východného Slovenska môže v noci a vo štvrtok (25.1.) ráno potrápiť poľadovica. Upozorňuje na to Slovenský hydrometeorologický ústav (SHMÚ), ktorý vydal výstrahu prvého stupňa. Jazdiť o čosi viac opatrnejšie sa odporúča najmä v Banskobystrickom, Žilinskom, Prešovskom a Košickom kraji. Výstraha platí predbežne od stredajšieho večera od 20.00 h do štvrtka do 10.00 h. Slovenská správa ciest (SSC) naďalej upozorňuje na hmlu s dohľadnosťou do sto metrov v okolí Banskej Štiavnice. Snehové jazyky a záveje sa zasa tvoria v okolí Hruštína a Babína. Jazda po ceste III/584 Srdiečko - Bystrá je možná len za použitia snehových reťazí, platí to pre všetku dopravu. Snehové reťaze by mali použiť aj vozidlá nad 3,5 tony pri prejazde cez horský priechod Zbojská. Zjazdné by však mali byť všetky sledované diaľničné úseky a rýchlostné cesty, cesty I., II. a III. triedy a tiež horské priechody.


Voliť v župných voľbách môžu aj ľudia bez domova

Aj ľudia bez domova môžu uplatniť svoje občianske práva.

BRATISLAVA. O význame nadchádzajúcich volieb do orgánov samosprávnych krajov i zmysle uplatniť svoje občianske právo diskutovali vo štvrtok (2.11.) i na pôde najväčšej nocľahárne pre ľudí bez domova v Bratislave. "Cieľom stretnutia bolo priblížiť ľuďom bez domova dôležitosť volieb, participácie na správe vecí verejných a dosahu lokálnej politiky na kvalitu ich života," spresnila iniciátorka diskusie, komunitná organizátorka Ivana Nováková. "Snažila som sa im vysvetliť a názorne ukázať je, že politici môžu mať veľmi pozitívny, no i negatívny vplyv na ich život. Nediskutovali sme priamo o jednotlivých kandidátoch, ale o kompetenciách vyššieho územného celku (VÚC) a o tom, čo to VÚC vlastne je," uviedla o stretnutí v priestoroch nízkoprahového zariadenia sv. Vincenta de Paul. Súčasťou stretnutia boli i organizačné vysvetlenia pre tých, ktorí sa rozhodnú ísť voliť. "Pripravili sme pre ľudí bez domova zoznam volebných miestností v jednotlivých mestských častiach a krok po kroku sme si prešli, ako prebiehajú voľby," informovala Nováková. V Bratislave je podľa sčítania ľudí bez domova minimálne 2064 ľudí žijúcich na ulici, no podľa odhadu neziskových organizácií je ich ešte viac, a to štyri až päť tisíc.


Kosovskí Srbi autami zablokovali kľúčovú cestu, odmietajú sa podieľať na vláde

Ľudia reagujú na zatknutie srbského predstaviteľa a jeho vyhostenie do Srbska.

PRIŠTINA/BELEHRAD. Kosovskí Srbi v utorok nákladnými autami zablokovali kľúčovú cestu vedúcu z kosovskej metropoly Priština na prevažne Srbmi obývaný sever krajiny. Reagujú tak na pondelňajšie zatknutie srbského predstaviteľa v Kosove a jeho vyhostenie do Srbska. V Belehrade sa v tejto veci stretli aj politickí predstavitelia kosovských Srbov so srbským prezidentom Aleksandrom Vučičom a oznámili mu, že prestávajú podporovať kosovskú vládu, ktorej boli doteraz súčasťou. Kosovskí Srbi, združení v subjekte Srbský zoznam, disponujú v kosovskej vláde okrem iného funkciami podpredsedu a ministra poľnohospodárstva.V severokosovskej Mitrovici v pondelok kosovskí policajti nakrátko zatkli hlavného srbského vyjednávača v rokovaniach s Kosovom Marka Ďuriča a vzápätí ho vyhostili z krajiny. Ďurič bol jedným zo štyroch srbských predstaviteľov, ktorí v pondelok plánovali navštíviť severné Kosovo, kosovské úrady im však oznámili, že ich do krajiny nevpustia. V delegácii mali byť okrem Ďuriča aj srbskí ministri obrany a kultúry a Vučičov poradca, do Mitrovice nakoniec pricestovali len dvaja členovia tejto delegácie.Policajná akcia vyvolala už v pondelok protesty miestnych Srbov, na ktoré kosovské sily reagovali použitím slzného plynu a zábleskových granátov.


V Česku vzniká strana proti utečencom. Podporuje ju Dospiva z Penty

Politológ Robejšek verí, že vďaka protiutečeneckej a konzervatívnej rétorike by mohol o rok získať vo voľbách dvadsať percent hlasov.

PRAHA, BRATISLAVA. Konzervatívna politická strana, ktorej ambíciou je stať sa v Českej republike hlavnou pravicovou silou. Takto označuje Wikipédia stranu, ktorej vznik jej zakladateľ Petr Robejšek oznámil len vo štvrtok. Jeho cieľom je získať v budúcoročných parlamentných voľbách dvadsať percent hlasov. V tomto cieli môže zrejme počítať aj s finančnou podporou jedného z majiteľov finančnej skupiny Penta Markom Dospivom. Dospiva podporoval už Robejškov think-tank Institut 2080, z ktorého politológ a ekonóm tesne pred založením strany vystúpil, a pre web Aktuálně.cz povedal, že „pravdepodobne budem podporovateľom novej strany“. Penta uviedla, že podpora strane je Dospivovou osobnou aktivitou. "Vyjadrujem tým svoj občiansky postoj a podporu politickému smeru, ktorý mi je blízky,“ povedal pre Aktuálně. S podobnými slovami pred rokmi do politiky vstupoval aj Andrej Babiš, pripomína pre SME politológ Jiří Pehe. Na rozdiel od Dospivu si však len nevybral stranu, ktorú bude podporovať, ale na čelo hnutia ANO sa postavil sám. Teraz je miliardár Babiš ministrom financií a podľa prieskumov by po budúcoročných parlamentných voľbách mohol stať premiérom. Zároveň v súvislosti s dotáciami pre jeho koncern Agrofert hovorí o veľkom konflikte záujmov. Realisté sa podľa Peheho budú podobať na krajne pravicové strany v Európe, na francúzsky Národný front či rakúskych Slobodných. Zakladateľ strany je známy svojimi proruskými a protiimigračnými postojmi. Robejšek o novej strane hovorí ako o konzervatívnej a pravicovej. Základom programu bude „ochrana českého priestoru, českých rodín, českých ľudí pred tým, čo nám chce niekto vnútiť, či už ide o suseda alebo exotického cudzinca“. Sám pritom čiastočne žije v Nemecku, kam emigroval v roku 1975. „Nebojíme sa prijímať nové, ale tiež sa nebojíme povedať jasné a rozhodné nie pokiaľ vieme, že nám to neprospieva,“ vyhlásil podľa webu Idnes.cz Robejšek, ktorý v minulosti ako ekonóm opakovane kritizoval Európsku úniu. Robejšek pri predstavovaní strany cez video na Youtube kritizoval pravicové strany „v rozklade“ aj Babišovo hnutie ANO. „ANO nie je program, je to len prostriedok, ako sa udržať pri moci,“ vyhlásil. Podľa Peheho však Robejšek nebude brať hlasy ANO, majú iných potenciálnych voličov. „Babiš nie je nacionalista, ani sa nestavia proti Európskej únií, potrebuje ju,“ hovorí. Ak bude brať niekomu voličov, tak to budú skôr protisystémové strany ako Úsvit či komunisti. Od ODS či TOP 09 to podľa Peheho nebude, „tých volia občianski demokrati a tí chápu politiku inak.“ Neočakáva, že by sa Realisti dostali do parlamentu a už vôbec, že by sa mu podarilo vo voľbách získať avizovaných dvadsať percent. Rok pred voľbami v roku 2013 však aj Babišovo ANO bolo bezvýznamnou stranou a nakoniec skončil s 18,6 percentami na druhom mieste a stal sa súčasťou vládnej koalície. „V tej dobe bola konkurencia úplne iná,“ hovorí pre Idnes.cz politológ Kamil Švec z Univerzity Karlovej v Prahe. „Aby sa toto Robejškovi podarilo, museli by pravicové strany spraviť zásadné chyby, možno aj hnutie ANO by muselo zaznamenať výrazný prepad.“ Len tri mesiace po parlamentných voľbách sa v Česku uskutočnia aj voľby prezidenta. Pehe pripúšťa, že Robejškovi v skutočnosti môže ísť o to, aby sa v kampani zviditeľnil pred prezidentskými voľbami, ktoré sa uskutočnia v januári 2018. Skupina Penta je 45-percentným akcionárom spoločnosti Petit Press, vydavateľa denníka Sme. Tento text ste mohli čítať vďaka tomu, že platíte za obsah. Vážime si to.


Českí mladíci si poradili s Fínmi, Američania zdolali Rusov, Kanada strelila jedenásť gólov

ÖRNSKÖLDSVIK. Hokejisti Česka zvíťazili v nedeľňajšom zápase majstrovstiev sveta do 18 rokov nad rovesníkmi z Fínska 4:2 a zaznamenali druhý triumf na turnaji. V druhom nedeľňajšom stretnutí si mladí Američania poradili s Rusmi 6:3 a s istotou vyhrajú B-skupinu. Góly: 29. Puistola, 60. Hatakka - 1. Lang, 34. Koffer, 50. Toman, 59. Koffer Góly: 39. Pinčuk - 5. Zary, 14. Spence, 20. Newhook, 21. Schneider, 30. Newhook, 30. Legare, 38. Cozens, 38. Krebs, 42. Cozens, 58. Legare, 59. Poulin Góly: 10. Hughes, 15. Turcotte, 32. Boldy, 40. Caufield, 55. Caufield, 60. Beniers - 6. Činachov, 8. Amirov, 53. Spiridonov


Irán dodáva zbrane militantom v Gaze, tvrdí izraelská armáda

Cieľom Iránu má byť vyostrenie napätie medzi Izraelom a Palestínčanmi.

JERUZALEM. Irán dodáva zbrane militantom v pásme Gazy s cieľom vyostriť napätie medzi Izraelom a Palestínčanmi. Uviedla to v nedeľu izraelská armáda, ktorej vyjadrenie citovala agentúra DPA. Izraelské lietadlá v sobotu zaútočili v Gaze na pozorovateľské stanovištia palestínskeho militantného hnutia Hamas. Stalo sa tak deň potom, ako ozbrojenci z pásma Gazy odpálili viacero rakiet na územie Izraela. Podľa hovorkyne izraelskej armády a ministra obrany Avigdora Liebermana išlo o strely iránskej výroby. "Rakety odpálila teroristická organizácia, ktorá použila štandardné iránske zbrane," napísala na Twitteri izraelská armáda. Irán v spolupráci s palestínskymi militantmi podľa nej týmto spôsobom eskaluje konflikt s Izraelom, čo je v rozpore so záujmami samotných obyvateľov Gazy. Izraelské ozbrojené sily zdôraznili, že za všetky útoky podniknuté z pásma Gazy nesie zodpovednosť hnutie Hamas, ktoré vládne v tejto izolovanej palestínskej enkláve. Po nedávnom uznaní Jeruzalema za hlavné mesto Izraela americkým prezidentom Donaldom Trumpom veliteľ iránskych revolučných gárd ponúkol pomoc ozbrojencom palestínskeho Hamasu.


Sturridge a Moreno nepodpíšu nové zmluvy a v Liverpoole končia

Sturridge vlani hosťoval vo West Bromwich Albion.

LIVERPOOL. Útočník Daniel Sturridge a ľavý obranca Alberto Moreno nepodpíšu nové zmluvy v anglickom futbalovom klube FC Liverpool. Po vypršaní kontraktov si budú v letnom prestupovom období hľadať iné pôsobiská. Dvadsaťdeväťročný Sturridge si obliekal dres čerstvého víťaza Ligy majstrov od roku 2013 a nastrieľal 67 gólov v 160 vystúpeniach vo všetkých súťažiach. Vlani hosťoval vo West Bromwich Albion. O tri roky mladší Moreno hral za Liverpool od roku 2014. Nastúpil na 141 stretnutí, na jeho poste však dostával v predchádzajúcich dvoch sezónach omnoho viac priestoru Andrew Robertson. Informovala o tom agentúra AP.


Z cirkusu v Paríži utiekol tiger, museli ho zastreliť

PARÍŽ. Polícia v západnej časti francúzskej metropoly zastrelila v piatok tigra, ktorý utiekol z cirkusu. Informoval o tom britský denník Daily Telegraph. Správy o tom, že z cirkusu utiekol tiger, zverejnila rozhlasová stanica France Info po tom, čo spoločnosť RATP prevádzkujúca verejnú dopravu v Paríži, nakrátko zastavila električkovú linku číslo 3a v 15. parížskom obvode. Dvaja očití svedkovia pre France Info potvrdili, že po koľajniciach sa prechádzal tiger. "Najprv sme si mysleli, že ide o technickú poruchu. Potom nám však vodič električky povedal, že tam bol tiger. Samozrejme, rozmýšľali sme, čo sa deje. O 15 alebo 20 minút nato sme pokračovali v jazde," uviedol jeden z cestujúcich. Medzičasom na mieste incidentu zasahovala polícia a pracovníci cirkusu, pričom podľa svedkov zazneli najmenej dva "výbuchy". Rozhlasová stanica France Info uviedla, že "zviera zastrelili" policajti. Podľa denníka Le Parisien tigra zastrelil jeho majiteľ neďaleko Mosta Garigliano spájajúceho 16. obvod na pravom brehu Seiny s 15. obvodom na ľavom. Tiger pravdepodobne ušiel z cirkusu Bormann, ktorý bude mať v Paríži niekoľko vystúpení.


Kočner sa zbavuje firiem, podľa Rajtára by mala polícia konať

Kočner sa zbavuje firiem, ktoré boli podľa Rajtára zapletené v kauze prevodov bytov vo Five Stars Residence.

BRATISLAVA. Polícia by mala rýchlo konať, lebo podnikateľ Marián Kočner sa postupne zbavuje firiem, ktoré boli prítomné v kauze prevodov bytov v komplexe Five Stars Residence. Na utorkovej tlačovej konferencii to vyhlásil opozičný poslanec Jozef Rajtár (SaS). Známa kauza prevodu 17 bytov v komplexe Five Stars Residence za jediné euro je podľa poslanca väčšia, ako sa myslelo. "V roku 2011 sa previedlo 17 bytov za jedno euro, teda jeden byt za šesť centov. Išlo to od staviteľa REAL Štúdio K.F.A. na firmu Inkasný servis," uviedol Rajtár a súčasne dodal, že obe spoločnosti vlastnil Marián Kočner. Polícia podľa Rajtára pred rokom a pol otvorila vyšetrovanie v tejto veci. Po vyše roku sa však podľa neho nič neudialo. Rajtár v júni 2017 podal trestné oznámenie, kde opísal, ako bol spáchaný daňový podvod predajom 17 bytov za euro. Poslanec pritom tvrdí, že zatiaľ nie sú známe žiadne výsledky. Opozičný poslanec upozornil, že v marci 2016 prišlo k ďalším prevodom. "Šesť bytov sa z firmy Inkasný servis previedlo na Kočnerovu firmu Hotel Holding, jeden byt za 25.000 eur. Na ďalšiu firmu Mariána Kočnera Správa a inkaso pohľadávok sa v ten istý deň previedli aj štyri byty, jeden za takmer 690.000 eur," tvrdí Rajtár. Podľa jeho slov sa však podnikateľ týchto firiem zbavuje, preto by polícia mala konať rýchlo. "Už dávnejšie sa zbavil spoločnosti REAL Štúdio K.F.A., teraz v lete sa po mojom trestnom oznámení ponáhľal zbaviť Inkasného servisu. A som si istý, že robí kroky, aby sa zbavil ďalších," uviedol Rajtár. Podľa Rajtára účtovníctvo firiem sa pri predaji odovzdáva novému štatutárovi. "Je pritom veľmi ťažké niekoho odsúdiť bez vlastníctva účtovníctva k firme," povedal. Rajtár teda vyhlásil, že na bytoch z Five Stars Residence sa robili vratky DPH a nebol to klasický prípad, kedy staviteľ predá byt zákazníkovi. Byty putovali ďalej. "Za celú bytovku bola DPH vo výške desiatok miliónov eur. Sú to obludné rozmery. Prevody bytov sa navyše opakujú, je to teda opakovaná trestná činnosť. Polícia by mala zaistiť páchateľov, aby sa v trestnej činnosti nepokračovalo," uviedol Rajtár Rajtár sa na tlačovke pýtal, aké opatrenia polícia urobila. "Spisujeme rozsiahle trestné oznámenie, ktoré bude dokladovať túto opakujúcu sa trestnú činnosť. Musíme takto pomáhať polícii," dodal.


Stupavské zelé je jedinečné, potvrdila Únia

Keď kapusta vykvasí, cítiť v nej jemnú chrenovú štipľavosť, je pružná a chrumkavá.

STUPAVA. Stupavské zelé získalo chránené označenie pôvodu Európskej únie (EÚ). Po Žitavskej paprike je kyslá kapusta zo Stupavy iba druhou slovenskou potravinou v tejto kategórii. O vydaní ochranného označenia, ktoré publikoval vestník Únie, informovala ministerka pôdohospodárstva Gabriela Matečná (nominantka SNS). "Chránené označenie pôvodu garantuje, že kvalita a vlastnosti daného výrobku sú výlučne viazané pre osobité zemepisné prostredie a všetky etapy sa realizovali vo vymedzenej zemepisnej oblasti," vysvetlila Matečná na jednom z gazdovských dvorov v Máste, časti Stupavy, ktorá je produkciou "zelé" známa. Matečná poukázala na to, že stupavská kapusta nesymbolizuje iba dedičstvo predkov, ktoré pestovatelia dokázali zachovať, ale tiež fakt, že na Slovensku sa vyrábajú kvalitné, chutné a zdravé potraviny. "Stupavská kapusta je preto tiež potvrdením, že slovenské produkty sa oplatí pestovať, kupovať i konzumovať," uviedla ministerka. Jozef Fabian, predseda Mástskeho potravinového spolku, ktorý inicioval konanie o vydaní chráneného označenia pôvodu, je presvedčený, že ochranná známka pomôže nielen producentom, ale i spotrebiteľom. "Jednak sa my úplne jednoznačne odlíšime od ostatných producentov a spotrebitelia zasa budú mať garanciu, že dostanú naozaj to, čo chcú dostať," zdôraznil s pripomenutím, že žiadosť o vydanie chráneného označenia pôvodu iniciovali pestovatelia z Mástu aj preto, aby zabránili špekulantom, ktorí využívajú dobrú povesť stupavskej kapusty, a pod označením "stupavské zelé" ponúkajú aj kapustu, ktorá sa v lokalite Stupavy nedopestovala a nespracovala na kyslú kapustu. Fabian pripomenul, že špecifickú chuť "stupavskému zelú" dáva úrodná pôda, ktorú kedysi pokrývali nánosy rieky Moravy, a tiež tradičný postup spracovania končiaci mliečnym vykvasením v prirodzenom vonkajšom prostredí, len pomocou soli a bez pridania akýchkoľvek konzervačných látok. Keď takáto kapusta vykvasí, cítiť v nej jemnú chrenovú štipľavosť, je pružná, chrumkavá, bielej až žltkastej farby. Primátor mesta Stupavy Roman Maroš vníma získanie ochranného označenia pre stupavskú kapustu ako výraznú propagáciu tradícií i súčasnosti mesta. Verí však, že európska garancia kvality pomôže i pri rozvoji pestovania kapusty. "Ochranná známka môže byť motivačným faktorom pre tých, ktorí by sa chceli venovať poľnohospodárskemu odvetviu a pokračovať v tom, v čom si Stupava získala uznanie, už aj na európskej scéne," uviedol. Ministerka pôdohospodárstva v tejto súvislosti skonštatovala, že hoci pestovanie kapusty na Slovensku v posledných dvoch dekádach klesá, čísla za minulý rok naznačujú "odrazenie sa od dna". "Produkcia dosiahla 16.800 ton, čo je 70-% medziročný nárast," informovala Matečná s poukázaním na možnosti finančnej podpory pre pestovateľov. Okrem jednotnej platby na plochu ide o viazanú platbu na pestovanie vybraných druhov zeleniny s veľmi vysokou prácnosťou v sume 70,48 eur/hektár i ďalšie prostriedky v rámci Programu rozvoja vidieka a opatrení, ktoré sa týkajú podpory integrovanej produkcie v zeleninárstve i ekologického poľnohospodárstva. V tomto prípade môže finančná podpora dosahovať od 416 do 529 eur na jeden hektár za rok.


Novinárske organizácie vyzývajú na prešetrenie vraždy Kuciaka

Kuciakova smrť je za posledných desať rokov piatym prípadom vraždy novinára v Únii.

BRATISLAVA. Novinárske organizácie sú zhrozené z vraždy investigatívneho reportéra redakcie Aktuality.sk Jána Kuciaka a jeho partnerky a vyzývajú na prešetrenie jeho vraždy. Za „bezprecedentný útok na nezávislú žurnalistiku v našej krajine“ označil vraždu Slovenský syndikát novinárov (SSN). Rovnako aj verejnoprávny Rozhlas a televízia Slovenska (RTVS) považuje „vraždu investigatívneho novinára za absolútne neprijateľný, v modernej histórii Slovenska doposiaľ nevyskytujúci sa skutok, ktorý sa viac nesmie opakovať“. Vraždu reportéra Aktualít a jeho priateľky odsudzujú i šéfredaktori slovenských médií. V spoločnom vyhlásení vyzývajú štát, aby urobil všetko pre to, aby nebola ohrozená sloboda slova. Medzinárodný tlačový inštitút (IPI) je hlboko znepokojený a zároveň „vyzýva štát, aby vypátral páchateľov a zároveň zabezpečil bezpečné prostredie pre pôsobenie všetkých novinárov na Slovensku. Predstavitelia Slovenska by mali jasne odsúdiť tento čin a vyslať signál verejnosti, že útoky na novinárov sú v demokratickej krajine neakceptovateľné.“ Slovenský syndikát novinárov s veľkou ľútosťou prijal informáciu týkajúcu sa vraždy investigatívneho novinára Jána Kuciaka a jeho družky vo vlastnom dome. „Tento barbarský čin je snahou nielen o zastavenie novinárskych aktivít Jána Kuciaka, je aj bezprecedentným útokom na nezávislú žurnalistiku v našej krajine,“ uvádza sa vo vyhlásení SSN, ktoré agentúre SITA poskytla Andrea Stoláriková z Kancelárie SSN. Syndikát apeluje „na orgány činné v trestnom konaní, no aj nezávislé médiá a novinárov, aby sa týmito udalosťami nenechali zastrašiť a pokračovali vo svojej práci. Len tak je možné vyslať jasné posolstvo smerom k tým, ktorí tento ohavný čin spáchali. Nemôžeme byť zatlačení do kúta a nechať zvíťaziť teror a násilie“. Slovensko podľa stavovskej organizácie novinárov musí prijať všetky kroky k vyšetreniu tejto dvojnásobnej vraždy a „nemôže dovoliť, aby sme sa vrátili o niekoľko rokov späť. Pozerá sa na nás celá Európa a my všetci musíme ukázať, že sme tu pre to, aby sme bránili svoje práva, ktoré nám chcú vziať“, dodáva sa v stanovisku SSN. Vedenie Rozhlasu a televízie Slovenska (RTVS) považuje vraždu investigatívneho novinára za absolútne neprijateľný, v modernej histórii Slovenska doposiaľ nevyskytujúci sa skutok, ktorý sa viac nesmie opakovať. TASR o tom informovala hovorkyňa RTVS Erika Rusnáková. V demokratickej spoločnosti je podľa vedenia RTVS neprípustné, aby prichádzalo k popravám novinárov, ich príbuzných a priateľov pre ich prácu. RTVS to vníma ako útok na slobodnú žurnalistiku a takéto konanie ostro odsudzuje. Verí, že sa zodpovedným orgánom podarí čo najskôr tento čin vyšetriť a jeho páchateľov potrestať. Zároveň vyjadrili hlbokú sústrasť rodine a priateľom zavraždeného reportéra a jeho priateľky. K odsúdeniu vraždy Kuciaka sa pridali aj Reportéri bez hraníc, ktorí na svojom webe zároveň požadujú dôkladné vyšetrenie "tohto ohavného činu". "Vyzývame všetky kompetentné orgány, aby prispeli k objasneniu tejto záležitosti, o to viac, že Ján Kuciak bol už dlhšie obeťou vyhrážok," uviedla Pauline Ades-Mével z mimovládnej organizácie, zasadzujúcej sa za slobodu tlače a médií. Zároveň pripomenula, že Kuciakova smrť je za posledných desať rokov piatym prípadom vraždy novinára v Európskej únii. K vyhláseniam na skoré vyšetrenie úkladnej vraždy mladého investigatívneho novinára a jeho partnerky sa pridáva aj šéfredaktor tlačovej agentúry SITA Pavel Urban. „Je to ešte jeden dôkaz, že práca novinára je v niektorých prostrediach nebezpečná. Vláda a iné orgány by mali zabezpečiť, aby každý v tejto krajine mohol slobodne a bezpečne pracovať,“ konštatoval Urban. Na pamiatku zavraždených možno dnes pred sídlom redakcie Aktuality.sk na Prievozskej 14 v Bratislave od 18:00 do 21:00 zapáliť sviečku. Výzva sa šíri sociálnou sieťou Facebook, na ktorej tiež vyzývajú na účasť na pochode za Jana Kuciaka a jeho partnerku Martinu Kušnírovú, ktorý sa uskutoční 13. marca od 16:00 do 19:00 na Námestí SNP v Bratislave. Pamiatku zavraždených si dnes uctia aj v Prahe od 18:00 do 21:00 na Václavskom námestí. Vo Veľkej Mači zastrelili minulý týždeň reportéra Aktualít Jána Kuciaka a jeho priateľku. Úkladná vražda reportéra pravdepodobne súvisí s jeho investigatívnou činnosťou, informoval dnes policajný prezident Tibor Gašpar.


KOMENTÁR PETRA SCHUTZAČi je kríza finančná alebo migračná, zdeformované vnímanie reality má ten istý pôvod

Bývalý šéfredaktor Reflexu ešte v súvislosti s Klausom písal, že na Pražskom hrade musia byť akési patogénne zóny, lebo sa tam už zbláznilo priveľa vládcov. To ešte netušil, čo bude nasledovať. Pozoruhodné na vianočnom pozdrave Zemana isteže nebolo rozprávanie od veci k migrácii – kto nečakal, padol z Marsu – ale politická trieda na príjme. Prejav bol zaznamenaný ako „normálny“, „Zemanove známe názory“, „ničím neprekvapil“ atď. Proti vzťahu priamej kauzality medzi moslimskou migráciou a „podhubím teroristických útokov“, ktorý urobil, sa nikto nevymedzil. Čo veru nie je nič menej než znamenie, že paranoja ako postoj sa usadzuje už aj v českom mainstreame. Jedovato-lživé naratívy, ktoré zostávajú bez odporu, pritom chytajú, samozrejme, spätnú väzbu. Politici a publikum sa takto vzájomne radikalizujú. Zeman „len“ diriguje, ale tí, ktorí nieže mlčia, ale ešte pritakávajú – z akýchkoľvek dôvodov – sú spolupáchateľmi. „Zastávam názor, že migrácia je riadená invázia, ktorá má rozvrátiť európske sociálne, ekonomické, kultúrne i politické štruktúry (...), a príde čas, keď naša armáda bude musieť zasiahnuť na obranu našich vlastných hraníc (...)“. Nie vianočne, avšak i tento hrozný blud, ktorý mu dáva bezplatný nárok na elektrický šok, už Zeman šíril k národu. A tu je veľké déjà vu. Náš predspevák počúva na štvorpísmenkové meno, ale podobné dačo – tiež s bezplatným nárokom na aplikáciu elektród – už práve on šíril na Slovensku. Pamätáte? „Finančná kríza mohla byť riadená, aby došlo k prerozdeleniu bohatstva, a ja nemám dôvod tejto teórii neveriť.“ No. Bez toho, aby sme menovali, že kto dôvod neveriť – teda dosť buniek v dutine lebečnej – fakt nemá, zrejme je jedno. Nerozhoduje, či kríza je finančná alebo migračná, zdeformované vnímanie reality má ten istý pôvod. Konšpirácia. Výklady javov a udalostí, ktoré sa vymykajú chápaniu jednoduchšieho pozorovateľa, ako úkladov temných síl zla, majú iste svetovú konjunktúru. V hlavách politikov – a jedno, či ide o Česko alebo Slovensko – tvoria však hlúposť a v mladosti vštepená nenávisť k (triednym, etnickým či náboženským) nepriateľom zmes extrémne brizantnú. Extrémistickú, chcelo by sa zvolať. Ochrana nielen verejného zdravia, ale najmä bezpečnosti a slobody velí zbaviť sa ich, kým je čas. Teda, ak nejaký ešte je. Tento text ste mohli čítať vďaka tomu, že platíte za obsah. Vážime si to.


Za týranie zvierat sa vlani dávali iba podmienečné tresty

Za posledných sedem rokov bolo v SR nepodmienečne odsúdených za trestný čin týrania zvierat iba šesť ľudí

BRATISLAVA. Za týranie zvierat nešiel ani minulý rok nikto do väzenia, hoci ochranári evidujú desiatky prípadov. Ako v piatok informovala organizácia Zvierací ombudsman, v minulom roku bolo odsúdených deväť ľudí na podmienečné tresty či verejnoprospešné práce. Za zanedbanie starostlivosti o zvieratá, čiže katastrofálnu podvýživu alebo neriešený zlý zdravotný stav, nebol odsúdený nikto. Podľa štatistík ministerstva spravodlivosti za posledných sedem rokov bolo na Slovensku nepodmienečne odsúdených za trestný čin týrania zvierat iba šesť ľudí. Zvierací ombudsman však pripomína, že v parlamente je už novela veterinárneho zákona, ktorá tresty za týranie zvierat sprísňuje. Situácia je v ostrom protiklade s realitou, ktorej čelia útulky a občianske združenia na pomoc zvieratám po celom Slovensku. "Sme krajina tyranov zvierat a pritom štatistiky hovoria o nulovom počte odsúdených a do 35 ohlásených trestných činov ročne,“ hovorí zvieracia ombudsmanka Zuzana Stanová, ktorá je odborníčkou na trestné právo v oblasti ochrany zvierat. Ochranári a dobrovoľníci z útulkov nemajú kapacity ani odborné znalosti na trestnoprávne riešenie problému „V prvom rade sa starajú o to, aby tieto zvieratá prežili a sústredia sa na hľadanie nových domovov pre ne. Čas ani energiu podávať fundované trestné oznámenia, dožadovať sa odpovedí, dohliadať na to, či bola dodržaná zákonom stanovená lehota na vyjadrenie alebo podanie opravného prostriedku, jednoducho pri svojej práci nemajú," vysvetlila Stanová. Aj preto podľa nej nedochádza k zmene, ľudia nemajú strach z trestu a nik podobné činy ani nenahlasuje. Stanová spomenula aj posledný prípad muža z Nitry, ktorý začiatkom týždňa takmer na smrť dobil kocúra. Podnetom na útok, smerovaný najmä na hlavu zvieraťa, bol fakt, že susedov kocúr mu mal vbehnúť do domu za mačkou a poškodiť závesy. Zviera muž mlátil konárom, zastavil ho až nevlastný syn vo chvíli, keď sa už z posledných síl plazilo po miestnosti. Kocúr útok nakoniec prežil a zotavuje sa v útulku. Z dôvodu úderov do hlavy však zrejme prišiel o zrak. Polícia útok rieši ako trestný čin týrania zvierat, muža zrejme čaká vyšetrovanie a trestné stíhanie. Iniciatíva Zvierací ombudsman patrí pod Alianciu združení na ochranu zvierat, ktorá vznikla v roku 2013 a je apolitická. Jej cieľom je presadenie systémových zmien za účelom zlepšenia podmienok života zvierat na Slovensku. Aliancia združuje 15 organizácií na ochranu zvierat z celého Slovenska.


Angelina Jolie nakrúca film o genocíde v Kambodži. Robím to pre syna, hovorí

Americká herečka vie, ako využiť  svoje meno.

LOS ANGELES, BRATISLAVA. Malé dievčatko stojí na balkóne, vylieza po zábradlí a naťahuje ruku. Chce dotiahnuť na vojenský vrtuľník letiaci nad ich domom. Nedotiahne, vrtuľník preletí ponad dom a zmizne v diaľke. Pozeráme sa na jednu zo scén nového filmu First They Killed My Father od Angeliny Jolie. Americkej herečke a režisérke sa podarilo niečo, o čo by sa mohla usilovať každá celebrita. Neupriamovať pozornosť na seba, ale skôr na svetové problémy, ktoré si vyžadujú jasné a neodkladné riešenia. Jolie režírovala už trikrát, nakrútila filmy V krajine krvi a medu (2011), Nezlomný (2014) a Pri mori (2015). V poslednom projekte sa rozhodla spracovať genocídu domáceho obyvateľstva v sedemdesiatych rokoch minulého storočia v Kambodži. Počas štyroch rokov svojej vlády (1975 -1979) Červení Kméri pozabíjali 1,7 milióna ľudí, čo bola viac ako pätina populácie. Angelina kladie dôraz na utrpenie žien. O tých, ktoré prežili, hovorí ako o hrdinkách. Za predlohu si vybrala podľa ???knihy Loung Ung???, ktorá s ňou film spolurežírovala. Nový film je pre Angelinu Jolie špeciálny. Práve z Kambodže si ešte slobodná Jolie adoptovala v roku 2002 svoje prvé dieťa. Dnes už pätnásťročný Maddox sa do prípravných fáz filmu aj zapájal. Filmový príbeh je totiž prerozprávaný z pohľadu dieťaťa. Pre Maddoxa to bol trochu aj film - terapia. Angelina túžila synovi pomôcť pochopiť, odkiaľ pochádza. Nie je známe, koľko žien a mužov v Kambodži bolo za vlády Červených Kmérov prinútených do neželaných manželstiev. Väčšine sa však vyhrážali smrťou. Plán bolo zničiť tradičné rodinné štruktúry a vystavať novú populáciu tej správnej kasty. „Som rada, že predstavitelia totalitného režimu Červených Kmérov boli a budú postupne obžalovaní. Vzdávam hold všetkým, ktorí prežili, a tiež tým, čo sa nebáli svedčiť,“ cituje Angelinu denník Guardian. Film First They Killed My Father vznikol v spolupráci s internetovou streamovacou platformou Netflix.


Európska únia sa podľa Junckera nachádza v existenčnej kríze

Predseda Európskej komisie spresnil, že EÚ neznamená Spojené štáty európske.

ŠTRASBURG. Predseda Európskej komisie Jean-Claude Juncker sa domnieva, že Európska únia sa nachádza v existenčnej kríze. Členské štáty príliš často hovoria len o vlastných národných záujmoch, uviedol Juncker v prejave o stave EÚ, s ktorým v stredu vystúpil v Európskom parlamente v Štrasburgu. "Počet oblastí, v ktorých solidárne spolupracujeme, je príliš malý," vyhlásil Juncker s tým, že EÚ "stále nemá dostatok únie". Blok podľa neho potrebuje viac jednotného postupu napriek značnému odporu voči centralizovanejším právomociam únie. Šéf Európskej komisie (EK) europoslancom povedal, že integrácia EÚ nemôže byť ponechaná len na záujmoch jednotlivých členských štátov. Juncker spresnil, že EÚ neznamená "Spojené štáty európske". Pripomenul, že politici by sa mali ľuďom pozrieť do očí a uvedomiť si, že Európania nechcú súťaživosť medzi rôznymi inštitúciami EÚ, ľudia predovšetkým očakávajú, že Európa im ponúkne jasné výsledky. Predseda EK uviedol, že nezamestnanosť zostáva v Európe príliš vysoká, to isté sa týka zadlženosti a pokračuje aj sociálna nespravodlivosť a "Európa nie je dosť sociálna, čo si treba jasne priznať". V tejto oblasti sa prihovoril za podporu smernice o vysielaných pracovníkoch, vyzval na zmiernenie sociálneho dumpingu v EÚ, lebo "Európa nie je Divoký západ", a zdôraznil, že "každý musí dostať rovnaký plat za rovnakú prácu". Juncker potvrdil dohady, že chce naliať viac peňazí cez Európsky fond pre strategické investície, ktorý vznikol pred rokom. Pripomenul, že zo sumy 315 miliárd eur už bola preinvestovaná suma 116 miliárd, vďaka čomu vyše 100-tisíc ľudí získalo prácu. "Dnes navrhujeme zdvojnásobenie trvania tohto fondu a zdvojnásobenie jeho kapacity," povedal. Do európskej ekonomiky chce takto dostať až 500 miliárd eur do roku 2020. V oblasti utečeneckej krízy Juncker oznámil vznik Investičného plánu pre Afriku a susedstvo s finančným potenciálom 44 miliárd eur, ktorý za prispenia členských štátov môže dosiahnuť objem 88 miliárd eur. Pri utečeneckej kríze Juncker zdôraznil, že ide o solidaritu, ktorá však nesmie byť vynútená. Prihovoril sa tiež za spoločnú európsku obrannú politiku s vytvorením jednotného veliaceho štábu a Európskeho obranného fondu, ktorý by investične pomohol aj európskemu obrannému priemyslu. Vyjadril nádej, že neformálny summit v Bratislave bude prvým krokom k štruktúrovanej spolupráci v tejto oblasti. Lídri politických skupín v EP v rozprave odkaz Junckerovej správy privítali, ale aj kritizovali. Počas poslaneckej rozpravy odzneli aj príspevky súvisiace s brexitom, utečeneckou krízou, bojom proti terorizmu, čo sú hlavné výzvy, ktorými by sa malo 27 lídrov EÚ zaoberať v piatok na neformálnom summite v Bratislave. Predseda poslaneckého klubu Európskej ľudovej strany (EĽS) Manfred Weber poukázal na proeurópske názory mnohých mladých Európanov a odkázal, že ľudia nechcú rozdelenú Európu, ale konkrétne riešenia. Vo svojom vystúpení spochybnil možnosť Turecka stať sa plnoprávnym členom EÚ. Predseda skupiny socialistov a demokratov (S&D) Gianni Pittella v emotívnom prejave poďakoval Junckerovi za kladnú odozvu na návrhy sociálnych demokratov v súvislosti s udržateľným rastom, investičným plánom, tvorbou pracovných miest a bojom proti daňovým únikom. Privítal väčšiu flexibilitu a menší dôraz na úsporné opatrenia. Na margo brexitu povedal, že britská premiérka Theresa Mayová drží EÚ už tri mesiace v patovej situácii. Podľa lídra frakcie Európskych konzervatívcov a reformistov (ECR) Syeda Kamalla práve slová ako "viac Európy, väčšia vojenská integrácia a ďalšie dlhy" vzdialili občanov od EÚ. EÚ by podľa neho toho mohla robiť "menej, ale lepšie" a zaviesť zmysluplné reformy, ktoré by únii pomohli stať sa konkurencieschopnejšou a pre Európanov by priniesli príležitosti v globalizovanom svete. Šéf liberálov a demokratov (ALDE) Guy Verhofstadt poukázal na generačný rozkol v otázke Európy, ktorú mnohí mladší obyvatelia EÚ podporujú, no časť starších občanov je voči nej skeptickejšia. "Populisti núkajú falošnú predstavu bezpečnosti, podľa ktorej postavením múrov a plotov vyriešime všetky problémy. Ako však zastavíte klimatické zmeny či udržíte teroristov za hranicami? Plotmi alebo európskymi politikami?" opýtal sa. EÚ je podľa Verhofstadta "liekom na rakovinu nacionalizmu", pričom brexit treba vnímať aj ako príležitosť pre jej reštart. Predsedníčka skupiny Európska zjednotená ľavica/Nordická zelená ľavica (GUE/NGL) Gabriele Zimmerová upozornila, že dlhy krajín EÚ nesú vždy na pleciach bežní občania. Podľa nej by sa prioritou EÚ malo stať zaistenie "riadnych pracovných miest a riadneho miesta na život" a tiež väčšia demokratizácia EÚ. Spolupredsedníčka skupiny Zelení/EFA Rebecca Harmsová pri tejto príležitosti povedala, že v neistých časoch globalizácie je EÚ správnou odpoveďou. Vystúpila tiež s požiadavkou na ustanovenie klimatickej únie a urýchlenú ratifikáciu parížskej klimatickej dohody. Líder euroskeptickej skupiny Európa slobody a priamej demokracie (EFDD) Nigel Farage opätovne vyjadril svoje potešenie z výsledku britského referenda o brexite. Na pozadí utečeneckej krízy predpovedá nárast vplyvu opozičných strán v Európe a ďalšie referendá podobné tomu britskému v členských štátoch EÚ. Podľa spolupredsedníčky skupiny Európa národov a slobody (ENF) Mariny Le Penovej bol prejav Junckera "fádny" a predznamenávajúci zlyhanie Únie. "V podstate ako keby išlo o pohreb EÚ", konštatovala. Podľa nej "brexit prelomil tabu, ukázal, že je možné opustiť EÚ a byť na tom lepšie". Le Penová na otázku z pléna EP pri tejto príležitosti opäť potvrdila, že v prípade jej zvolenia za prezidentku Francúzska v roku 2017 navrhne referendum o "frexite", teda odchode Francúzska z EÚ. Je to triezvy popis toho, akou zložitou situáciou EÚ prechádza a aj návod na to, ako sa spoločnými silami z tejto situácie dostať. Týmito slovami opísal správu o stave Európskej únie predstavenú predsedom Európskej komisie (EK) Jeanom-Claudom Junckerom podpredseda EK zodpovedný za Energetickú úniu Maroš Šefčovič. Podľa Šefčoviča z Junckerovej správy cítiť veľké volanie po jednotnom postoji členských krajín, ich vlád a parlamentov, ako aj po jednote európskych inštitúcií. "Zároveň je to odpoveď na otázky, ktoré nám občania v tomto čase najviac kladú, prostredníctvom konkrétneho plánu akcií a predložením pozitívnej agendy, s ktorou chce Juncker pricestovať aj do Bratislavy," konštatoval slovenský eurokomisár. Podľa Šefčoviča za najviditeľnejší problém lídrov EÚ možno považovať spôsob komunikácie s občanmi, keď k občanom často prichádzajú rôzne interpretácie toho, čo sa dohodlo na úrovni vlád alebo európskych inštitúcií. Priznal, že Európania si doteraz vypočuli už veľa plamenných prejavov o Európe, ale tieto prejavy nepriniesli vždy aj výsledky. "Občania očakávali promptnejšiu reakciu zo strany lídrov, národných aj európskych, na všetky nové výzvy, ktoré priniesla globalizácia," povedal Šefčovič. Išlo o obavy týkajúce sa ohrozenia osobnej aj národnej bezpečnosti spojené s rastom terorizmu, silnou migračnou vlnou a aj s tým, že EÚ nie vždy "hrá prvé husle" v konfliktoch, ktoré sú pri jej hraniciach. Do tejto oblasti možno podľa neho zaradiť aj obavy občanov počas ekonomickej krízy, že sa väčšia pozornosť venuje záchrane bánk ako tomu, aby sa ľudia vyrovnali s dôsledkami tejto krízy. "Bratislava bude musieť riešiť aj túto agendu, ako čestnejšie odpovedať na obavy občanov," dodal Šefčovič. Šefčovič tiež pripomenul, že svet prechádza veľkou ekonomickou transformáciou a Európa musí mať digitálnu infraštruktúru na úrovni. Je to niečo, čo zaujíma mladých ľudí a oslovuje startupy. Podľa Šefčoviča prišiel Juncker s novými nápadmi. Či už je to snaha, aby do roku 2020 mala každá dedina a mestečko centrum s bezplatným wi-fi signálom alebo výzva na vytvorenie dobrovoľných zborov mladých ľudí, aby aj touto formou ukázali, že im záleží na budúcnosti a na Európe.


Neovplyvňujú mozgy ale klímu. Biele stopy za lietadlami skutočne škodia

BRATISLAVA. Doteraz sa ich obávali iba konšpirátori. Ukazuje sa, že dlhé biele stopy za lietadlami by mali trápiť každého, komu záleží na ochrane prírody. Avšak nie pre ich vymyslený a nedokázaný účinok na ľudskú myseľ. Nový výskum totiž naznačuje, že kondenzačné stopy za lietadlami sú nebezpečné pre zemskú klímu. Štúdiu uverejnili vo vedeckom časopise Atmospheric Chemistry and Physics. Biele stopy za lietadlom i raketami vznikajú vo výške sedem až dvanásť kilometrov nad povrchom Zeme, kde panujúce nízke teploty spôsobujú kondenzáciu vodnej pary. I keď sa anglicky prezývajú contrail (skratka z condensation trail), netreba si ich mýliť s konšpiračnou teóriou o chemtrails. Dlhé biele stopy sú v skutočnosti akési umelé oblaky. Svojím tvarom pripomínajú prirodzene vznikajúce oblaky typu cirus či cirokumulus. Všetky lietadlá, ktoré spaľujú palivo, za sebou zanechávajú stopu výfukových plynov a sadzí. Vo vysokých vrstvách atmosféry sa okolo drobných čiastočiek sadzí skondenzuje vodná para a pôsobením nízkych teplôt v okolí zamrzne. Takéto umelé oblaky z ľadových kryštálikov môžu v atmosfére v závislosti od podmienok vydržať od niekoľkých minúť až po pár hodín. V súvislosti s lietadlami a životným prostredím sa najčastejšie spomínajú emisie oxidu uhličitého, ktorý poháňa klimatickú zmenu. No významnú rolu v globálnom otepľovaní majú aj ľadové stopy lietadla. Keď na ne dopadne slnečné žiarenie, časť z neho odrazia a naopak zadržiavajú teplo, ktoré vyžaruje od zemského povrchu. Štúdia z roku 2011 ukázala, že omnoho viac tepla ako emisie z lietadiel zachytávajú kondenzačné stopy. Z krátkodobého hľadiska tak majú silnejší otepľovací účinok. "Účinky oxidu uhličitého trvajú mnoho tisíc rokov, pretože má dlhú životnosť," hovorí pre web Science Media Centre atmosférický vedec David Lee z metropolitnej univerzity v Manchesteri, ktorý na štúdii nepracoval. "Otepľujúci efekt kondenzačných stôp bude trvať najviac niekoľko desaťročí." Podľa autorov štúdie však vplyv kondenzačných stôp na klimatickú zmenu nemožno ignorovať. Dotvára celkový obraz o tom, ako letecká doprava ovplyvňuje zemskú klímu. Nové modely ukazujú, že otepľujúce účinky kondenzačných stôp sa v roku 2050 strojnásobia oproti posledným dostupným údajom z roku 2006. Spôsobí to znásobenie leteckej dopravy, ale aj presun dráh lietadiel do vyšších a teda chladnejších vrstiev atmosféry. Znížiť otepľovanie spôsobené kondenzačnými stopami nebude ľahké. Súčasné kroky v letectve sa zameriavajú najmä na zníženie emisií skleníkových plynov a ani tie nie sú dostatočné "Je to ťažšie ako pri oxide uhličitom," hovorí pre magazín New Scientist hlavná autorka štúdie Ulrike Burkhardtová. "Niet pochýb o tom, že otázka emisií oxidu uhličitého v letectve by sa mala riešiť správne, a niet tiež pochýb o tom, že sa vôbec nerieši efektívne." DOI: 10.5194/acp-19-8163-2019


Začali platiť nové sankcie Japonska voči KĽDR

Sankcie sa dotkli spoločností v oblasti financií, ťažby uhlia, ako aj dopravné firmy.

TOKIO. Japonsko uvalilo v piatok nové sankcie na 19 spoločností, ktoré udržiavajú obchodné styky s Kórejskou ľudovodemokratickou republikou (KĽDR). Informovala o tom agentúra AP. Japonské ministerstvo zahraničných vecí uviedlo, že ide o spoločnosti pôsobiace v oblasti financií, ťažby uhlia a nerastných surovín, ako aj dopravné firmy zabezpečujúce prepravu severokórejských robotníkov do zahraničia. Ide o tie isté subjekty, na ktoré už uvalili sankcie Spojené štáty. Cieľom najnovšieho kroku japonskej vlády je podľa ministerstva zvýšiť tlak na Severnú Kóreu, aby ukončila svoj program vývoja jadrových zbraní a balistických rakiet. Situáciou na Kórejskom polostrove sa na svojom zasadnutí bude v piatok zaoberať aj Bezpečnostná rada OSN (BR OSN). Napätie na Kórejskom polostrove sa vyhrotilo v uplynulých mesiacoch po severokórejských testoch jadrových zbraní, ktoré mali byť demonštráciou vojenskej sily Pchjongjangu namierenou najmä proti Južnej Kórei, Japonsku a Spojeným štátom.


Lego po ôsmich mesiacoch zase mení šéfa, tržby má najvyššie v histórii

KODAŇ. Dánsky výrobca hračiek Lego bude mať nového generálneho riaditeľa. Stane sa ním Niels B. Christiansen. K výmene na poste šéfa pritom prichádza len osem mesiacov po tom, ako túto funkciu prevzal Brit Bali Padda, ktorý sa tak stal v rodinnej firme prvým cudzincom na najvyššom poste. Dánska spoločnosť uviedla, že od 1. októbra tohto roka nahradí Baliho Paddu v pozícii generálneho riaditeľa Niels B. Christiansen (51). Ten od októbra 2008 do júna tohto roka stál na čele dánskej spoločnosti Danfoss. Padda (61), ktorý funkciu generálneho riaditeľa prevzal od januára tohto roka po Jorgenovi Vigovi Knudstorpovi, by mal začať pôsobiť ako poradca v rámci novej spoločnosti po reorganizácii v Legu, ktorá je známa ako Lego Brand Group. Tá sa zameriava na ochranu a rozvoj značky dánskej firmy. Predsedom správnej rady je práve Knudstorp, po ktorom pozíciu šéfa Lega získal práve Padda. V súvislosti s najnovšou výmenou na poste generálneho riaditeľa Knudstorp uviedol, že "k nej došlo skôr, než správna rada pôvodne predpokladala". Dodal, že Padda bol považovaný za dočasného šéfa firmy, očakávalo sa ale, že prechodné obdobie, počas ktorého hľadali nového šéfa, bude trvať dlhšie. Spoločnosť Lego bola založená v roku 1932 a dnes patrí k najväčším výrobcom hračiek na svete. Za rok 2016 dosiahla čistý zisk 9,4 miliardy dánskych korún (1,26 miliardy eur) oproti 9,2 miliardy DKK v roku 2015. Tržby vzrástli o šesť percent na 37,9 miliardy DKK a sú najvyššie v histórii firmy. Lego zamestnáva približne 19-tisíc ľudí, pričom hračky okrem Dánska vyrába aj v Česku, Maďarsku, Mexiku a Číne.


Venezuelská opozícia získala Sacharovovu cenu za slobodu myslenia

Európsky parlament chce týmto ocenením odmeniť odvahu študentov a politikov bojujúcich za slobodu v čase, keď čelia represívnej vláde.

BRUSEL. Tohtoročnú Sacharovovu cenu za slobodu myslenia, ktorú udeľuje Európsky parlament, získala venezuelská demokratická opozícia a politickí väzni v tejto krajine. Informovala o tom vo štvrtok agentúra AP. Guy Verhofstadt z liberálnej frakcie ALDE v europarlamente uviedol, že "táto cena podporuje boj demokratických síl za demokratickú Venezuelu". Vyzval pritom "medzinárodné spoločenstvo, aby sa k nám pridalo v tomto boji za slobodu ľudu Venezuely". Európsky parlament chce týmto ocenením odmeniť odvahu študentov a politikov bojujúcich za slobodu v čase, keď čelia represívnej vláde, uvádza AP. Demokratickú opozíciu vo Venezuele podľa europoslancov predstavuje Národné zhromaždenie na čele s Juliom Borgesom a politickí väzni. Situácia vo Venezuele v oblasti demokracie, ľudských práv a sociálno-ekonomickej situácie sa dramaticky zhoršuje. Politickí väzni, ako aj demokratická opozícia vo Venezuele boli nominovaní na Sacharovovu cenu aj za rok 2015. Cenu, ktorá pozostáva z certifikátu a finančnej odmeny vo výške 50.000 eur, udelia laureátovi 13. decembra 2017 na slávnostnej ceremónii v Štrasburgu. Ocenenie je pomenované po niekdajšom sovietskom disidentovi Andrejovi Sacharovovi. Na dôležitosť ochrany ľudských práv prostredníctvom udeľovania Sacharovovej ceny za slobodu myslenia upozorňuje Európsky parlament od roku 1988. Cena sa udeľuje osobnostiam alebo organizáciám, ktoré výnimočným spôsobom prispeli k svetovému boju za ľudské práva.


Volkswagen neuspel so žalobou proti manažérke zapletenej do škandálu

Súd vyhlásil prepustenie manažérky za neplatné.

BRAUNSCHWEIG. Nemecký koncern Volkswagen neuspel na pracovnom súde v Braunschweigu, ktorý sa zaoberal žalobou manažérky zapletenej do emisného škandálu. Súd vyhlásil prepustenie manažérky za neplatné a odmietol odškodné, ktoré požadoval VW. Keďže koncern prepustil ženu až tri roky po tom, čo sa odhalila jej účasť v manipuláciách, bolo právo na jej prepustenie premlčané. Podľa súdu musí VW sám niesť všetky škody, ktoré mu vznikli v dôsledku škandálu a hrubého nezáujmu vtedajšieho predsedu predstavenstva Martina Winterkorna o dianie v koncerne. Požadovať odškodné od manažérky je neodôvodnené. Bývalá šéfka neuvedeného oddelenia je jednou z 39 obvinených pri vyšetrovaní štátnej prokuratúry v Braunschweigu. Zatiaľ nie je jasné, či sa VW proti rozhodnutiu súdu odvolá. Podľa hovorcu koncernu to, či rozhodnutie naznačuje možný výsledok podobných žalôb proti ďalším šiestim manažérom, bude jasné až po vyhodnotení písomných rozsudkov.


Svet čelí podľa Guterresa bezprecedentnej hrozbe terorizmu

Generálny tajomník povedal, že novou oblasťou je kyberterorizmus.

NEW YORK. Svet čelí "bezprecedentnej hrozbe netolerancie, násilného extrémizmu a terorizmu", ktorá má dopad na každú krajinu, podnecuje konflikty a destabilizuje celé regióny. Uviedol to generálny tajomník Organizácie Spojených národov (OSN) António Guterres. Vyjadril sa tak počas stredajšieho zasadnutia Bezpečnostnej rady OSN na úrovni ministrov, ktoré zvolalo Rusko.Guterres povedal, že novou oblasťou v tomto smere je "kyberterorizmus - používanie sociálnych médií a temných webov na koordinovanie útokov, šírenie propagandy a nábor stúpencov". Ako zdôraznil, odpoveďou na "bezprecedentnú teroristickú hrozbu"musí byť kombinácia bezpečnostných opatrení a prevencie, ktorá má identifikovať a riešiť jej hlavné príčiny.Spojené štáty a ich západní spojenci podčiarkli dôležitosť dodržiavania ľudských práv počas protiteroristických operácií.


Národný vlakový dopravca chce nahradiť Regiojet na trati Bratislava - Komárno

ZSSK sa konkurencii nebráni, naopak, víta ju.

BRATISLAVA. Železničná spoločnosť Slovensko, a. s. (ZSSK) ako národný dopravca sa plánuje zapojiť aj do novej súťaže na výber vlakového dopravcu na trati Bratislava - Dunajská Streda - Komárno. Potvrdil to v piatok riaditeľ odboru komunikácie a hovorca ZSSK Tomáš Kováč s tým, že podmienky súťaže komentovať nebudú. "Vo všeobecnosti sa konkurencii nebránime, naopak, vítame ju. Jej inovácie a prítomnosť nás motivujú a urýchľujú posun celej slovenskej vlakovej dopravy k európskym štandardom 21. storočia," uviedol Kováč. Štátny vlakový dopravca chce verejnosti poskytnúť efektívne riešenia dopravnej obsluhy pre všetky vyhlásené súťaže v rámci liberalizácie osobnej železničnej dopravy. Už takmer rok sa na tieto súťaže pripravuje. "Do roku 2030 chceme prepravovať na slovenských koľajách sto miliónov cestujúcich, zaviesť taktovú dopravu v okolí všetkých väčších miest, naďalej byť chrbticou domácej hromadnej dopravy, propagovať ekologické cestovanie a podporovať veľmi potrebnú masívnu modernizáciu infraštruktúry slovenských železníc," dodal Kováč. Na trati Bratialava - Komárno v súčasnosti jazdia vlaky súkromného dopravcu RegioJet od marca 2012. Zmluva štátu s touto spoločnosťou o prevádzke osobnej vlakovej dopravy vo verejnom záujme na tejto trase uplynie v decembri 2020. Záujem o účasť v tendri na výber dopravcu medzi Bratislavou a Komárnom vo štvrtok potvrdili RegioJet, Leo Express a Arriva. Ministerstvo dopravy a výstavby SR vo štvrtok informovalo, že začalo ďalšiu verejnú súťaž na výber vlakového osobného dopravcu, tentoraz na trati Bratislava - Komárno. Oznámenie o súťaži rezort zverejnil v súlade so zákonom o doprave na dráhach na svojej webovej stránke. Až potom môže podľa rezortu na trať nastúpiť úspešný uchádzač, ktorý vzíde z tendra, pričom osobnú dopravu na nej bude zabezpečovať nasledujúcich desať rokov. Zámer vyhlásiť verejnú súťaž na trati Bratislava - Komárno rezort dopravy zverejnil pred viac ako rokom v európskom vestníku. Lehota na predkladanie žiadostí o účasť vo verejnej súťaži je do 15. novembra. Nový dopravca by mal trať Bratislava - Komárno začať obsluhovať od 13. decembra 2020, kedy skončí aktuálne platná zmluva so súkromným dopravcom RegioJet. Prvú súťaž v rámci liberalizácie vyhlásil rezort dopravy začiatkom augusta na prevádzku vlakovej dopravy na trati Žilina - Rajec. Do tendra sa prihlásili ZSSK, Leo Express a Arriva. "Po vyhodnotení vstupných podkladov splnili podmienky vstupu do súťaže dvaja z nich. Ministerstvo dopravy im aktuálne poskytlo súťažné podklady na predkladanie konkrétnych ponúk," uviedol rezort dopravy. Neuviedol, ktorí dvaja dopravcovia splnili podmienky súťaže. "Zámerom je, aby víťazný dopravca začal obsluhu regionálnej trate od februára 2020," dodalo ministerstvo. Ako ďalšiu plánuje vyhlásiť súťaž na dopravcu pre trať Košice - Moldava nad Bodvou mesto.


Lubyovej ministerstvo podľa SaS vymyslelo reformu, ktorú nevie uskutočniť

Národný program rozvoja vzdelávania majú podľa ministerky Lubyovej ešte dopracovať.

BRATISLAVA. Ministerstvo školstva pod vedením nominantky Slovenskej národnej strany Martiny Lubyovej pripravilo reformu školstva pre budúce vlády. Konštatuje to poslanec NR SR a tímlíder strany Sloboda a Solidarita pre školstvo Branislav Gröhling v reakcii na Národný program rozvoja výchovy a vzdelávania, ktorý dnes schválila vláda. „Z dokumentu vyplýva, že ministerstvo školstva investuje v tomto volebnom období len zlomok financií a podstatná časť zostane až na ďalších vládach,“ povedal Gröhling a dodal, že na ministerstve vymysleli reformu, ktorú nevedia zrealizovať. Preto sa podľa neho rozhodli, že spravia absolútne minimum a zvyšok za nich urobia vlády, ktoré dnes ani neexistujú. Okrem toho ide o reformu plnú podľa neho pekných, ale veľmi všeobecných fráz o nastavovaní parametrov. Podľa Gröhlinga je príznačné, že ešte skôr, ako prišlo ministerstvo so systémovým návrhom na skvalitnenie slovenského školstva, predseda Smeru predstavil ultrapopulistický návrh – obedy zadarmo. Telocvične nie sú na polovici základných škôl. Učitelia majú žalostne nízke platy v porovnaní s inými ľuďmi s vysokoškolským vzdelaním. Kuchárky nezarábajú ani minimálnu mzdu. Vybavenie škôl je biedne. V septembri školám chýbal jeden milión učebníc a nemali z čoho učiť. "Kvalita učebníc je zúfalá – 82 percent riaditeľov sa vyjadrilo, že kvalita a dostupnosť učebníc na Slovensku sú zlé. To je najhorší výsledok spomedzi európskych krajín. A naši žiaci sa v medzinárodných meraniach stále zhoršujú. Najnovšie už na Slovensku zaostávajú za zvyškom Európy aj štvrtáci na základnej škole. Čo z tohto ide riešiť vláda? Nič. Prichádza s obedmi zadarmo a s reformou, ktorú majú zaplatiť budúce vlády," uzavrel Gröhling. Národný program rozvoja výchovy a vzdelávania (NPRVaV) má určiť smerovanie slovenského školstva na nasledujúcich desať rokov. Ako uviedla po rokovaní vlády ministerka školstva, vedy, výskumu a športu SR Martina Lubyová (nominantka SNS), na vládnej úrovni sa dohodli, že materiál sa ešte skontroluje. "Materiál ešte lepšie dopracujeme a skontrolujeme, či ho máme v súlade s metodikou, aby sme zabezpečili, že všetky dlhodobé stratégie formulované v štáte budú navzájom konzistentné," povedala Lubyová. Ako doplnila, s ostatnými rezortmi už nemá ministerstvo zásadné rozpory. "Materiál finalizujeme. V priebehu týždňa dvoch by sme mali byť schopní to preveriť a mal by byť pripravený finálny materiál," vysvetlila. NPRVaV tvorí desať čiastkových cieľov (päť pre regionálne školstvo a päť pre vysoké školstvo) a 105 opatrení. Opatrenia sú rozpracované do implementačného plánu, ktorý pozostáva z piatich dvojročných na seba nadväzujúcich akčných plánov. Implementačný plán NPRVaV, ktorý sa vzťahuje na desaťročné obdobie 2018-2027, sa delí na päť dvojročných akčných plánov. Prvý akčný plán na obdobie 2018-2019 a druhý akčný plán na obdobie 2020-2021 obsahujú aj opatrenia zahrnuté v programovom vyhlásení vlády. NPRVaV venuje osobitnú pozornosť trom prierezovým témam. Ide o rozvoj systému ďalšieho vzdelávania v rámci celoživotného vzdelávania, integráciu a inklúziu marginalizovaných rómskych komunít a žiakov zo sociálne znevýhodneného prostredia i prepojenie systému výchovy a vzdelávania s potrebami ekonomiky a trhu práce. "NPRVaV určuje ciele rozvoja a výchovy vzdelávania na najbližších desať rokov rámcové, to znamená vo filozofickom a koncepčnom smere," vysvetlila Lubyová. Národný program obsahuje opatrenia zamerané na modernizáciu výučby cudzích jazykov a odstraňuje diskrimináciu pri výbere prvého povinného cudzieho jazyka. Zameriava sa na modernizáciu testovacích postupov, lepšie prepojenie testovania so vzdelávacím obsahom, ale aj na lepšie odrazenie medzinárodných testovacích postupov v národných testovaniach. NPRVaV sa zameriava aj na modernizáciu testovacích postupov a na lepšie prepojenie testovania so vzdelávacím obsahom. Ministerka školstva sa pri tvorbe dokumentu inšpirovala fínskym modelom vzdelávania, ktorý kladie dôraz na inkluzívne vzdelávanie. Cieľom NPRVaV je znížiť úroveň horizontálnej i vertikálnej segregácie systému výchovy a vzdelávania v SR. Horizontálna segregácia sa prejavuje napríklad vyčleňovaním talentovaných detí, resp. detí z lepších ekonomických a sociálnych pomerov do určitých druhov škôl, resp. nesprávnym zaradením detí zo znevýhodneného sociálneho prostredia do špeciálnych škôl. Vertikálna segregácia sa prejavuje oddeľovaním jednotlivých stupňov vzdelania. Lubyová tvrdí, že každé dieťa by malo mať prístup ku kvalitnému vzdelaniu v bežnej škole v mieste svojho bydliska a v rámci nej rozvíjať svoj talent. Ministerka školstva zároveň uviedla, že dôraz sa musí klásť aj na postavenie učiteľa "ako centrálneho prvku rozvoja systému výchovy a vzdelávania". Rezort školstva kladie dôraz aj na zlepšenie kvality systému a modernizáciu. Dokument opisuje, čo všetko by sa malo zmeniť v školstve v horizonte desiatich rokov, aby sa posunulo dopredu. NPRVaV venuje pozornosť napríklad aj potrebám detí a vytvoreniu dostupnosti miest v predprimárnom vzdelávaní pre každé dieťa. "Navrhuje predĺženie povinného vzdelávania o jeden rok smerom dole, teda od veku piatich rokov dieťaťa, ktoré sa bude plniť primárne v materskej škole a predpokladom pre úspešné zvládnutie výchovy a vzdelávania v základnej škole, s postupným výhľadovým predĺžením o ďalší rok, teda od veku štyroch rokov dieťaťa," uvádza sa v materiáli. Dokument sa zaoberá aj financovaním pedagogických zamestnancov v školstve. V oblasti zvýšenia platov učiteľov NPRVaV rešpektuje záväzok z programového vyhlásenia vlády, avšak s ohľadom na prebiehajúci stav kolektívneho vyjednávania na úrovni tripartity. "Implementačný plán NPRVaV v oblasti finančných dopadov orientačne ráta s viacerými alternatívami (napr. s variantom zvyšovania o šesť percent k 1. septembru 2018, 1. januáru 2019 a 2020, resp. o desať percent k 1. januáru 2019 a 1. januáru 2020). V ďalšom implementačnom pláne sa ráta so scenárom zvyšovania platov proporcionálne predchádzajúcemu vývoju a to tak, aby do roku 2027 bol dosiahnutý priemer najvyspelejších ekonomík sveta združených v OECD, ktorým je 85 percent platov vysokoškolsky vzdelaných pracovníkov spolu za všetky sektory ekonomiky," uvádza sa v dokumente NPRVaV. Z materiálu vyplýva, že celkový kumulatívny vplyv opatrení obsiahnutých v NPRVaV počas obdobia 2018-2027 je zhruba 12 miliárd eur, z toho zhruba deväť miliárd eur predstavuje zvyšovanie platov učiteľov. NPRVaV vychádza z autorského dokumentu Učiace sa Slovensko, programového vyhlásenia vlády SR a správy o stave školstva, ktorá bola vypracovaná počas funkčného obdobia ministra školstva Dušana Čaploviča (Smer-SD).


V podzemí francúzskeho Senátu sa 75 rokov skrývala Hitlerova busta

O existencii predmetoch neexistoval žiadny oficiálny záznam.

PARÍŽ. Redakcia francúzskeho denníka Le Monde zistila, že sa v podzemných priestoroch francúzskeho budovy Senátu sa 75 rokov po vojne našla 35 centimetrov vysoká busta Adolfa Hitlera i veľká vlajka s hákovým krížom. O existencii týchto predmetoch neexistoval žiadny oficiálny záznam. Sídlo Senátu, parížsky Luxemburský palác, slúžil počas druhej svetovej vojny ako sídlo nemeckého letectva, Luftwaffe. Aj keď budova bola oslobodená 25. augusta 1944, s jej čistením a rekonštrukciou sa začalo až v roku 1949, keď sa stala sídlom dočasného poradného zhromaždenia. Administratíva Senátu až na podnet denníka Le Monde vypracovala zoznam predmetov, ktoré v budove zostali po nemeckých okupantoch. Tento päťstranový zoznam sa do redakcie denníka dostal koncom augusta. Medzi nájdenými predmetmi sú knihy s pečiatkou Luftflotte West, nemecká plynová maska a plynová lampa, niekoľko kusov nábytku s nacistickou symbolikou, ako aj busta, "ktorej pôvod nie je známy". Našla sa i vlajka s hákovým krížom. Podľa novinárov všetko nasvedčuje tomu, že o týchto predmetoch v podzemí Senátu nevedeli ani dlhoroční senátori. Nálezom sú šokovaní aj tí súčasní. "Kto už len opatruje Hitlerovu bustu? To je šialené," uviedol bývalý člen francúzskej vlády Roger Karoutchi. Nález Hitlerovej busty považuje za zaujímavý historička Cécile Desprairiesová, ktorá sa špecializuje na obdobie okupácie Francúzska Nemeckom. Uviedla, že je prekvapujúce, že sa vôbec zachovala, pretože takéto predmety boli na sklonku vojny buď zničené, alebo sa dostali na čierny trh, kde sa s nimi doteraz obchoduje. Nemenovaný zamestnanec Senátu označil nález za šokujúci. "Buď mal byť zničený 26. augusta 1944, deň po oslobodení, alebo mal byť zachovaný ako súčasť dejín, ale (v múzeu) v Invalidovni alebo v múzeu deportácií. Skrývať ho, to je akoby ho niekto chcel chrániť". Pripustil súčasne, že možno ide len o nedbanlivosť pri registrovaní majetku v správe Senátu. Jean-Marc Todeschini, minister vo vláde exprezidenta Francoisa Hollanda, v článku pre Le Monde ubezpečil, že v Senáte sa nepestuje žiadny Hitlerov kult. Denník Le Monde napísal, že v záhrade rezidencie predsedu Senátu, známej ako Petit Luxembourg, sa nachádza betónový bunker postavený v roku 1937. V ňom sa síce tiež našlo niekoľko memorabílií nacistickej éry, ale hlavný "poklad" sa skrýval v podzemí Senátu.


Kovalík vyhral v Petrohrade iba päť gemov a vypadol už v úvodnom kole

PETROHRAD. Slovenský tenista Jozef Kovalík neuspel v prvom kole dvojhry na turnaji ATP v Petrohrade. V stredajšom súboji prehral s Portugalčanom Joaom Sousom vo dvoch setoch 2:6, 3:6. Zápas trval 72 minút. Joao Sousa (Portug.) - Jozef KOVALÍK (SR) 6:2, 6:3


Prebieha už tretia dražba pre Mariána Čišovského

Slovenský futbalista chátra. Trápi ho syndróm ALS, ktorý súčasná medicína nevie liečiť.

BRATISLAVA. V týchto dňoch odštartovala pod patronátom Spolku 28 tretia dražba na podporu slovenského futbalistu Mariána Čišovského. Bývalý slovenský reprezentant trpí amyotrofickou laterálnou sklerózou (ALS). Človek pri nej postupne stráca kontrolu nad svojim telom, svaly degenerujú a ochabujú. Telo chátra. V súčasnosti sa ALS nedá liečiť.   Dražiť sa budú nové vzácne suveníry, ale aj kopačky, dresy, rakety, ktoré zostali nevyzdvihnuté v predchádzajúcich dražbách. Napríklad podpísané kopačky Michala Ďuriša, tenisová raketa Dominika Hrbatého s jeho autogramom, podpísaný dres basketbalistiek Piešťan, rukavice Matúša Kozáčika, alebo dres a trenírky Dušana Šventa, v ktorých absolvoval svoj prvý duel po návrate do Slavie Praha. V ponuke sú aj dresy českých futbalistov a hokejistov. Napríklad aj dres Jaromíra Jágra z Floridy. Dražiť sa bude na webe www.spolek28.cz do nedele 11. septembra. Získané financie pôjdu na pomoc Mariána Čišovského, ako aj ďalších ľudí s chorobou ALS.


Čítanie na víkend: Exkluzívny rozhovor s hviezdou Twilightu a príbeh zo sveta mŕtvych

Pozrite si prehľad magazínového čítania.

Váš rozhovor s Roberton Pattinsonom sme, bohužiaľ, museli zrušiť, oznámili nám z festivalu v San Sebastiane, keď sme prišli v dohovorenom čase na dohovorené miesto. O desať minút nás však ešte zastihli na chodbe hotela Maria Cristina a podávali novú informáciu: Počkajte, zdá sa, že sa predsa len uskutoční. Po pol hodine to znovu vyzeralo inak: Nie, je nám ľúto. Robert Pattinson svoj dnešný program zrušil. Ale o chvíľu zase zvonil telefón: Ste ešte nablízku? Vráťte sa, prosím, Robert si to rozmyslel. Zmätok podľa všetkého nastal preto, že denný plán anglickej hereckej hviezdy na jednom z najväčších svetových festivalov unikol na internet. Pattinsonov tím sa obával, že to naruší jeho pokoj a bude ho prenasledovať dav fanúšikov, ktorý mu robí problémy odvtedy, ako sa do kín dostala tínedžerská sága Twilight. Robert Pattinson napriek tomu svoje záväzky splnil. Rozprávala sa s ním Kristína Kúdelová. Musí ísť o niečo špinavé, čím sa slušnému človeku neradno zaoberať. Veď koľko slovenských prísloví to dokazuje. Či už sú to zvraty „peniaze sú smrť“, „peniaze sú lakomé“, „peniaze iba aby jeden robil“, „za peniaze žiadna láska“ či „na peniazoch čert sedí“. Všetky podporujú predstavu, že peniaze sú nečisté. Ibaže slovenský ľud vie byť s peniazmi aj prudko racionálny či cynický. Stačí sa pozrieť na iné príslovia: „kto bez peňazí chodí, toho psy obštia“, „kto má peniaze, to je pán“, „za peniaze všetko, zadarmo nič“ či obľúbený večný nápis pred pohostinstvom - „dnes za peniaze, zajtra zadarmo“. Peniaze sú dôležité a rozumné nakladanie s nimi o to viac. Žiaľ, uvažovať o peniazoch racionálne je veľmi náročné. Kde všade sa nechávame zmiasť, keď sa rozhodujeme o peniazoch, a čo sa s tým dá robiť? Na vozíku nosí opätky a pozerá sa okoloidúcim do očí. Oni sklápajú zrak. V šesťdesiatpäťke si chce kúpiť motorku a prejazdiť Slovensko. No aj tak hovorí: „Ak zomriem zajtra, je to super. Žila som dobre a všetko mám uzavreté.“ Sochárka a výtvarníčka Zorka Lednárová je napriek zdravotnému postihnutiu a vážnym ochoreniam mimoriadne energická a pozitívna žena, ktorá stále tvorí a vystavuje. Hovorí otvorene o klinickej smrti, ktorú dvakrát prekonala, o živote na vozíčku, aj o tom, ako ju deti mnohokrát zachránili. "Sú mojou neskutočnou oporou. Sú zdravé, dobre vychované, milujem ich, obetujem sa pre ne a som na ne pyšná. No nežijem život pre deti, žijem svoj život. Nikto nežije v mojom tele, nikto nemusí znášať bolesti, ktoré mám každý deň. Predtým som bola človek, ktorý sa naozaj rozdával. Aj pre chorobu som sa musela naučiť priznať, že nevládzem a že nemôžem," vysvetľuje. Možno ste prešli okolo a ani nevedeli, že za nenápadnou vrátnicou a obyčajným zeleným pleteným plotom na okraji Piešťan sa nachádza jedna z najdôležitejších budov na Slovensku. Musíte prejsť ďalšou bránou, pomedzi pár vzhľadom niekoľko desiatok rokov starých budov, aby ste ju videli - Génová banka Slovenska. Aj tu majú veľké hrubé a ťažké dvere ukrývajúce trezory. Akurát tieto ukrývajú skutočne nevyčísliteľné bohatstvo - genetické zdroje poľnohospodárskych plodín či iných rastlín Slovenskej republiky. "V každom štáte je génová banka trošku iná, väčšia alebo menšia, majú aj rozdielne systémy čo sa spôsobu balenia či uchovávanie vzoriek týka," hovorí riaditeľ Výskumného ústavu rastlinnej výroby Pavol Hauptvogel, ktorý je súčasťou Národného poľnohospodárskeho a potravinového centra. Slovenská v Piešťanoch patrí skôr k menším, ale o nič menej dôležitým.


Odsúdili muža, ktorý chcel odpáliť bombu v New Yorku

Gregory Trenton putuje na 16 rokov do väzenia.

TRENTON. Súd v americkom meste Trenton poslal na 16 rokov za mreže muža z New Jersey, ktorý sa vlani priznal, že chcel vyrobiť bombu a odpáliť ju v New Yorku na podporu extrémistickej skupiny Islamský štát (IS). Dvadsaťdvaročný Gregory Lepsky si vypočul rozsudok v piatok na federálnom súde. Po prepustení na slobodu bude pod doživotným dozorom úradov. Lepsky skončil v rukách polície vo februári 2017 pre podozrenie z dobodania rodinného psa. Vyšetrovatelia napokon odhalili, že vlastnil tlakový hrniec a postup, ako vyrobiť a odpáliť bombu, čím chcel vyjadriť podporu IS.


Americká centrálna banka zvýšila úrokové sadzby

WASHINGTON. Federálny rezervný systém v stredu v súlade s očakávaniami zvýšil zvýšil úrokové sadzby. Kľúčovú sadzbu posunul smerom nahor o štvrtinu percentuálneho bodu do rozpätia 1 až 1,25 %. K zvyšovaniu úrokov americká centrálna banka pristúpila po tretíkrát od decembra. Vyššie úrokové sadzby môžu zdražiť úvery pre firmy a domácnosti, sporiteľom sa naopak môžu mierne zhodnotiť ich vklady. Federálny rezervný systém zároveň v stredu načrtol plán redukcie obrovského portfólia dlhopisov vo svojej bilancii. Centrálna banka má v držbe dlhopisy v hodnote 4,5 bil. USD, pričom pred finančnou krízou vlastnila dlhopisy za menej ako 1 bil. USD. Podľa aktuálneho plánu má Fed predať každý mesiac určitý objem dlhopisov s končiacou sa splatnosťou. Hornú hranicu objemu predajov banka stanovila na 6 mld. USD pre vládne dlhopisy a 4 mld. USD pre cenné papiere viazané na hypotekárne úvery. Limity sa majú postupne zvyšovať na 30 mld. USD v prípade dlhopisov a 20 mld. USD pri hypotekárnych cenných papieroch.Konkrétny časový plán začiatku predajov Fed nezverejnil, uviedol však, že v prípade pokračovania pozitívnych trendov v ekonomike môže uviesť programe do praxe „pomerne skoro“.


Šéfovia parlamentov krajín V4 sa stretnú v Piešťanoch

Politici budú hovoriť o budúcnosti Únie.

PIEŠŤANY. Predsedovia parlamentov krajín Visegrádskej štvorky (V4) a Belgicka, Holandska a Luxemburska sa v pondelok 25. marca zídu v Piešťanoch. Diskutovať budú o súčasnosti a budúcnosti Európskej únie. Stretnutie sa bude konať v jednom z hotelov na piešťanskom Kúpeľnom ostrove. Informovala o tom Kancelária Národnej rady Slovenskej republiky.Predseda parlamentu Andrej Danko stretnutie avizoval už v polovici marca, keď sa vyjadroval k financovaniu opravy slovenských letísk peniazmi z USA. K zostave predstaviteľov krajín V4 sa na jeho pozvanie pridajú aj predsedovia parlamentov krajín Beneluxu.Visegrádska štvorka spája Slovensko, Česko, Maďarsko a Poľsko, pôvodným cieľom tohto zoskupenia bolo členstvo v Európskej únii. Vyšehradskú štvorku založili hlavy jednotlivých štátov v roku 1991.


Izrael si pripomína padlých vojakov a obete terorizmu

Na slávnostnom otvorení novej pamätnej siene boli prítomní najvyšší predstavitelia krajiny.

JERUZALEM. Izrael si v nedeľu pripomenul Deň pamiatky padlých izraelských vojakov a obetí terorizmu (Jom ha-zikaron) otvorením novej pamätnej siene na Herzlovej hore v Jeruzaleme. Informoval o tom v nedeľu na svojej webovej stránke denník Jediot achronot. Na slávnostnom otvorení boli prítomní najvyšší predstavitelia krajiny. Prezident Reuven Rivlin vo svojom prejave vyhlásil, že nový pamätník je "prísľubom ceniť si minulosť, ale s rovnakým odhodlaním a úpornosťou, rovnakou láskou a nádejou sľubujeme ceniť si a tvoriť i budúcnosť." Dodal, že nový pamätník padlým vojakom a obetiam terorizmu je súčasne pamätným miestom jednotlivcov i celého národa. Poznamenal, že v žiadnom inom národe sveta sa tak hlboko ako u židov neprejavuje spojitosť medzi smútkom jednotlivca a celého národa. V čase, keď sa Izrael pripravuje na pripomenutie si 50. výročia Šesťdňovej vojny, Rivlin prisľúbil rodičom vojakov padlých v tejto vojne, že národ bude navždy, po celé generácie, pamätať i na týchto padlých. Minister obrany Avigdor Lieberman v nedeľu vyhlásil, že nový pamätník s tabuľkami s menami padlých je súčasne aj pripomenutím toho, že v Izraeli nie je žiaden hrob neznámeho vojaka. Vysvetlil, že "veríme, že meno je každému človeku dané Bohom a jeho otcom a matkou," uviedol minister. Vyhlásil, že každá generácia v Izraeli si želá, aby jej synovia a dcéry už nezažili vojnu, ale "stále sme nútení vyprevádzať našich synov a dcéry na ich poslednej ceste". Dodal, že prežívaný smútok a bolesť "nám pripomínajú mieru našej zodpovednosti za ochranu izraelského štátu". Lieberman pripomenul, že izraelská armáda je najsilnejšou na Blízkom východe a "Izrael je jedinou demokraciou v tejto časti sveta a súčasťou rodiny národov", "v okamihoch pravdy sa mu však, žiaľ, nedostáva podpory medzinárodného spoločenstva," vyhlásil minister v súvislosti s pretrvávajúcimi útokmi radikálnych hnutí Hamas a Hizballáh. V súvislosti s Dňom pamiatky padlých izraelských vojakov a obetí terorizmu Izrael od sobotňajšej polnoci na tri dni uzavrel všetky hraničné priechody do pásma Gazy a Predjordánska. Túto blokádu bude odvolá Izrael o polnoci miestneho času v noci na stredu. Ako býva zvykom, výnimka na prejazd cez hraničné priechody platí v prípade humanitárnych dôvodov. Spomienky na padlých a obete terorizmu budú pokračovať aj v pondelok, keď si Izraelčania ich pamiatku dopoludnia uctia dvojminútovým zvukom sirén. Neskôr sa na národnom cintoríne na Herzlovej hore uskutoční štátny spomienkový akt, na ktorý nadviaže začiatok osláv Dňa nezávislosti.


Pri gréckom ostrove Kréta zaznamenali silnejšie zemetrasenie

Zemetrasenie podľa expertov nespôsobilo vážnejšie škody.

ATÉNY. Južne od pobrežia gréckeho ostrova Kréta zaznamenali v noci zemetrasenie o sile 5,3 stupňa Richterovej stupnice. Oznámil to americký seizmologický ústav USGS. Vzhľadom k veľkej vzdialenosti epicentra od pobrežia neočakávajú experti vážnejšie škody na ostrove, ktorý je často vyhľadávaný turistami. Epicentrum zemetrasenia bolo asi 90 kilometrov južne od pobrežia ostrova v mori v hĺbke 16,6 kilometra. Podobne silné zemetrasenie zaznamenali seizmológovia pri Kréte takmer presne pred rokom. Epicentrum sa vtedy nachádzalo rovnako asi sto kilometrov od pobrežia a nevyžiadalo si preto žiadnych zranených ani škody. Predminulý týždeň zasiahlo zemetrasenie grécky ostrov Kos v Egejskom mori. Otrasy o sile 6,7 stupňa, ktoré zasiahli aj oblasť tureckého mesta Bodrum, si vyžiadali dva ľudské životy.


Indonézia čelí náporu na cestách kvôli oslavám konca ramadánu

Dvanásť ľudí prišlo vlani o život v dôsledku vyčerpania po tom, čo na tri dni uviazli v dopravnej zápche.

Jakarta 13. júna (TASR) - Približne 30 miliónov Indonézanov absolvuje tento týždeň často náročnú cestu domov na oslavy moslimského sviatku íd al-fitr, ktorým sa končí posvätný pôstny mesiac ramadán. Informovala o tom v stredu agentúra DPA. Cestujú autami, motocyklami, loďami, vlakmi i lietadlami, aby strávili sviatok s príbuznými vo svojich domovoch. Táto každoročná cestovná horúčka má aj svoj miestny názov - mudik. Lístky na vlaky a lietadlá sú vypredané už niekoľko týždňov pred týmto sviatkom, ktorý podľa očakávania padne na piatok. Íd al-fitr sa každoročne určuje na základe pozorovania mesačného novu. Obdobie cestovania je charakteristické preplnenými vlakmi a rozsiahlymi kolónami áut a motocyklov na cestách. Zápchy môžu trvať aj niekoľko dní, pripomína DPA. Dvanásť ľudí prišlo vlani o život v dôsledku vyčerpania po tom, čo na tri dni uviazli v dopravnej zápche pri mýtnej vstupnej bráne v provincii Stredná Jáva. Indonézska vláda však oznámila, že tento rok počas exodu spojeného so sviatkom íd al-fitr očakáva menšie zahltenie dopravy, keďže nedávno sa dokončilo niekoľko cestných spojení v rôznych častiach ostrova Jáva, kde žije väčšia časť obyvateľov krajiny. "Tentoraz sa zdá, že doprava je plynulejšia než vlani," uviedlo indonézske ministerstvo dopravy. Počet Indonézanov, ktorí na sviatok cestovali domov lietadlom, podľa úradov už teraz dosiahol jeden milión.


Trénoval s Pirlom či Pogbom. Trnava získala odchovanca Juventusu Turín

Mladý futbalista prišiel do Trnavy na ročné hosťovanie.

TRNAVA. Tesne pred koncom prestupového obdobia slovenský fortunaligový klub FC Spartak Trnava doplnil káder Edoardom Ceriom, odchovancom Juventusu Turín.  Edo, ako talianskeho futbalistu prezývajú, má len 21 rokov, no za sebou zaujímavú kariéru. Mládežnícke časy strávil v drese Juventusu Turín, kde si niekoľkokrát zatrénoval s hlavným mužstvom a teda hráčmi ako Andrea Pirlo či Paul Pogba. Ostré zápasy hrával za tamojší mládežnícky tím. "Bolo to skvelé obdobie. V Turíne som hral odmalička, mal som možnosť rásť v tréningovom centre Juventusu. Sú to skvelé skúsenosti. Som veľmi rád, že som tu. Videl som štadión, zázemie, mesto. Všetko je skvelé. Verím, že budem schopný čo najlepšie pomôcť mužstvu," povedal po podpise kontraktu Edoardo Ceria. Mladý futbalista neskôr odišiel do Holandska, kde si v druholigovom FC Den Bosch pripísal 33 štartov. Gólovo sa presadil štyrikrát. Po skončení hosťovania natrvalo prestúpil do Atalanty Bergamo, odkiaľ putoval do Arezza. Do Spartaka prichádza na ročné hosťovanie. Ceria je aj bývalým mládežníckym reprezentantom Talianska, v reprezentácii do osemnásť rokov nastúpil na jeden zápas, za devätnástku si ich pripísal o tri viac. "So Spartakom som v kontakte od minulého týždňa. Verím, že ma tu čakajú skvelé zápasy, vďaka ktorým získam ďalšie skúsenosti. Teším sa na fanúšikov," dodal Talian.


Szijjártó vyznamenal Talianov, ktorí pomáhali pri nehode maďarského autobusu

Slovami nemožno vyjadriť vďaku za takúto pomoc. Celé Maďarsko je vám za to vďačné, povedal minister.

BUDAPEŠŤ, VERONA. Maďarský minister zahraničných vecí Péter Szijjártó odovzdal v stredu vo Verone pamätné plakety talianskym záchranárom, ktorí zasahovali pri januárovej tragickej nehode maďarského autobusu, informovala agentúra MTI. "Slovami nemožno vyjadriť vďaku za takúto pomoc. Zachovali ste sa ako skutoční priatelia Maďarska a Maďarov, celé Maďarsko je vám za to vďačné," povedal minister. Szijjártó už koncom februára avizoval, že sa pri nadchádzajúcej oficiálnej návšteve Talianska stretne so starostom Verony, ako aj s predstaviteľmi orgánov, ktoré Maďarom pri tejto tragickej udalosti so 16 obeťami poskytli pomoc. Riaditeľ diaľničnej polície Polstrada vo Verone Girolamo Lacquaniti minulý piatok uviedol, že havária bola veľmi dramatickou udalosťou pre diaľničnú políciu, ale i pre mesto Verona. Medzi príslušníkmi Polstrady a zachránenými Maďarmi vzniklo silné ľudské puto a dodnes sú v kontakte. Ti isté platí aj o Maďaroch žijúcich vo Verone, ktorí pri nešťastí pomohli, povedal policajný riaditeľ. Autobus so študentmi gymnázia, ktorí sa vracali z lyžiarskeho zájazdu vo Francúzsku, havaroval z doposiaľ neznámych príčin 20. januára pred polnocou na diaľnici A4 pri talianskom meste Verona. Vozidlo po náraze do mostového piliera zhorelo do tla. Na mieste nehody zomrelo 16 ľudí a mnohí ďalší sa zranili. Príčinu havárie ešte nezistili; nič však nenaznačuje, že by vozidlo malo technické problémy, zostáva teda iba ľudský faktor. Vodičovi, ktorý utrpel ťažké zranenia, mohlo pred nehodou zrazu prísť nevoľno, prípadne mohol mať mikrospánok. Vodiča, ktorý je stále v kóme, 24. februára letecky previezli do vojenskej nemocnice v Budapešti.


Najkrajšie jablko Slovenska je Bohemia z Kláštora pod Znievom

Tohtoročná sezóna nebola pre pestovateľov jabĺk dobrá. Na nižších úrodách sa výrazne podpísal mráz.

TRENČÍN. Najkrajšie jablko na Slovensku vypestoval tento rok Václav Linda z Kláštora pod Znievom. Jeho jablko odrody Bohemia ocenila porota ako najkrajšie, v rámci súťaže Najkrajšie jablko Slovenska počas výstavy Jahrada 2017 (13. - 14. 10.) na trenčianskom výstavisku Expo Center. "Bohemia je kríženec Rubínu a Golden delicious. Má veľmi dobrú vínovú sladkú chuť, je krehké a veľmi šťavnaté. Spočiatku má žltý podklad, postupne sa vyfarbí do červena," predstavil víťazné jablko pestovateľ. Súťaže o najkrajšie jablko Slovenska sa zúčastnil druhýkrát, pred dvomi rokmi obsadil desiate miesto. "Vôbec som nečakal, že vyhrám, pretože Kláštor pod Znievom je vysoko, takmer 500 metrov nad morom. Na juhu je počasie krajšie, takže tie jabĺčka by mohli byť lepšie, ako moje," doplnil Linda. Tohtoročná sezóna podľa neho nebola pre pestovateľov jabĺk dobrá. Na nižších úrodách sa výrazne podpísal mráz. "Každoročne zozbieram asi 700 kilogramov jabĺk, tento rok to nebude ani 250 kilogramov. Je to veľmi málo," zdôraznil záhradkár. Druhé miesto v prestížnej súťaži získal Lukáš Mäsiar z Pukanca za odrodu Mutsu, tretí skončil Ján Házy zo Šoporne s jablkom Red Jona Prince. Do tohtoročnej súťaže O najkrajšie jablko Slovenska prihlásilo 444 pestovateľov celkom 1225 jabĺk, najčastejšou odrodou bol Idared


Mayová hovorila s Macronom o odklade brexitu i rokovaní s labouristami

LONDÝN, PARÍŽ. Britská premiérka Theresa Mayová, ktorá sa snaží získať podporu európskych lídrov pre ďalší odklad brexitu, sa v utorok podvečer stretla v Paríži s francúzskym prezidentom Emmanuelom Macronom. Hovorca úradu britskej premiérky po stretnutí s Macronom uviedol, že obaja v nadväznosti na minulotýždňový list premiérky predsedovi Európskej rady Donaldovi Tuskovi diskutovali o žiadosti Británie o odklad brexitu do 30. júna v prípade, že sa predtým podarí schváliť dohodu o odchode Británie dosiahnutej medzi EÚ a Mayovej vládou. "Premiérka oboznámila prezidenta Macrona s prebiehajúcimi rozhovormi s opozíciou o dohode na ďalšom postupe, ktorý rešpektuje výsledky (britského) referenda (o brexite) z roku 2016", uviedol ďalej hovorca Downing Street, z ktorého vyhlásenia citovala spravodajská stanica Sky News. Macron a Mayová hovorili tiež "o nadchádzajúcich voľbách do Európskeho parlamentu, pričom premiérka povedala, že (britská) vláda usilovne pracuje na tom, aby sa vyhla potrebe účasti Spojeného kráľovstva" na tomto hlasovaní. Témou krátkeho stretnutia bola aj dianie v Líbyi. Mayová vyjadrila hlboké znepokojenie z nedávnej eskalácie situácie a zdôraznila, že je dôležité, aby medzinárodné spoločenstvo spolupracovalo v snahe ukončiť násilie. Mayovej stretnutie s Macronom trvalo čosi vyše hodinu. Britská premiérka zamierila do Paríža po tom, ako sa krátko predtým v Berlíne stretla s nemeckou kancelárkou Angelou Merkelovou. S tou podľa vyhlásenia Downing Street rozoberala rovnaké témy ako s Macronom. Európski lídri sa v stredu 10. apríla zídu na mimoriadnom summite EÚ, na ktorom buď zvážia žiadosť Británie o odklad brexitu do 30. júna, alebo prerokujú na poslednú chvíľu prípravy na brexit bez dohody. V prípade, že EÚ nebude súhlasiť so žiadosťou premiérky Therese Mayovej o ďalší odklad termínu brexitu, Británia by mala EÚ opustiť v piatok 12. apríla. Mayová sa má ešte pred samotným summitom stretnúť aj s predsedom Európskej rady Donaldom Tuskom. Britská televízia Sky News medzičasom informovala, že lídri 27 krajín EÚ pravdepodobne umožnia Británii ďalší odklad odchodu z Únie, ktorý bude nutný na schválenie návrhu zmluvy o brexite uzavretej vládou premiérky Theresa Mayovej. Odvolala sa pritom na návrh spoločného vyhlásenia Európskej rady zo summitu EÚ, ktorý sa bude konať v stredu 10. apríla.